Sarrigurenen emakume bat labankadaz zauritu izana gaitzetsi dute agintari eta bizilagunek

Nora Gabriela Brizuelaren egoerak hobera egin du. Eguesibarko Udaleko alkatea kexu agertu da protesta elkarretaratzera ez direlako bizilagunen %100 agertu, eta herritarrei indarkeria matxistaren aitzinean sorgor ez geratzeko eskatu die.

Sarrigurengo (Eguesibar, Nafarroa) 50 bat lagunek eta Eguesibarko udal ordezkariek elkarretaratzea egin dute gaur eguerdian, atzo Nora Gabriela Brizuela emakumeak ustez senarraren eskutik jasotako erasoa salatzeko. Ustez senarrak bederatzi labankada eman zizkion, ihes egin aurretik. Ordu gutxira atxilotu zuten. Emakumearen egoerak hobera egin du pixkat, eta larritasunetik atera da. Nafarroako Ospitalean dago.

Gaurko protesta ekitaldia Eguesibarko Udaleko Gobernu Batzarrak antolatu du, eta han eman dute emakume argentinarraren -senarra ere hala da- egoeraren hobekuntza. Brizuelak, aurpegi, bularralde eta bizkarrean jaso zituen labankadak, eta dagoeneko Zaintza Bereziko Unitatetik gela batera eraman dutela jakinarazi dute elkarretaratzean.

Protestagileen artean emakume taldeetako ordezkariak egon dira, baita Euskal Herriko komunitate argentinarreko kideak ere.

Elkarretaratzean bost minutuko isilunea egin dute, eta jarraian Eguesibarko alkate Josetxo Andiak nabarmendu du bizilagunek "indarkeria matxista" gaitzetsi egin dutela. Halarik ere, geroago komunikabideen aurrean kexu agertu da, "bizilagunen %100 agertu beharra zuelako". "Halako gertaerak zoritxarrez maiz gertatzeak ez du inor hotz utzi behar".

Emakumezkoei ere zuzendu zaizkio alkatea: "Emakumeek zero tolerantzia izan behar dute genero indarkeriako halako gertaera kriminaletan; hala, indarkeria fisiko edota psikikoaren zantzurik ttikienarekin instituzioetara jotzea gomendatzen diet; instituzioetan haiek laguntzeko baliabideak ditugu, eta ez ditugu inoiz bakarrik utziko".

Andiak berretsi du Udala akusazio partikular gisa aurkeztuko dela auzi honetan, "bizilagun honen, eta eskatzen duen beste edozeinen, oinarrizko eskubideak defendatzeko".


Fernandez: 'Polizia indarkeriaren biktimak aitortu egin behar dira'

Polizia indarkeriaren biktimak biltzen dituen Egiari Zor fundazioak keinu publiko bat egiteko eskatu zion Jaurlaritzari, duela 8 hilabete.

Polizia indarkeriaren biktimak aitortzearen beharra nabarmendu du Jonan Fernandez Eusko Jaurlaritzako Bake eta Bizikidetza idazkariak. Haren esanetan, etika, demokrazia eta bizikidetza arrazoiengatik eta "iluntasuna zegoen tokian argi pixka bat" jartzeagatik egin behar da aitortza hori.

Giza eskubideen urraketak jasan dituzten aitortu gabeko biktimentzako erreparazio-proposamenei buruzko jardunaldia egiten ari dira gaur Donostiako Kursaal jauregian, eta bertan egin ditu adierazpenok Jonan Fernandezek. Iñigo Urkullu lehendakariak emango dio amaiera jardunaldiari, polizia indarkeriaren biktima izan direnei aitortza instituzionala eginez.

Iaz, ETAren biktimekin ekitaldi publikoa egin zuen lehendakariak eta barkamena eskatu zien Eusko Jaurlaritzak emandako tratuagatik. Horren ondotik, polizia indarkeriaren biktimak biltzen dituen Egiari Zor fundazioak "antzerako" keinu publiko bat egiteko eskatu zion Jaurlaritzari.

Eusko Jaurlaritzak polizia indarkeriaren biktima izaera aitortu zien ostegunean 187 pertsonari. 239 pertsonak eskatu zuten polizia indarkeriaren eta gehiegikerien biktima izaera aitortzeko eta 187 eskaera onartu dituzte, eskaeren % 78. Aipaturiko polizia gehiegikeriak 1969 eta 1978 bitartean egindakoak dira.

Kursaal jauregian egiten ari den jardunaldiaren irekiera ekitaldian Fernandezek azaldu duenez, 1978tik 1999ra bitartean giza eskubideen urraketa edo bidegabeko sufrimendua pairatu zutenak aitortzeko legea onartzeko izapideak egiten ari dira. Horren hitzetan, araudi hori beharrezkoa da etika, demokrazia eta bizikidetza arrazoiengatik.

"Lege horren beharra justifikatzen duen lehendabiziko arrazoia oraindik aitortuak eta erreparatuak izan ez diren biktimak eurak dira", adierazi du Fernandezek. Ildo horretan, arrazoi horren "izaera etikoa" azpimarratu du.

Bake eta Bizikidetza idazkariak zehaztu duenez, bigarren arrazoia "demokratikoa" da: "Lege honek estatuak egindako abusuak, gehiegikeriak eta bidegabeko ekintzak aitortzea dakar". "Zenbait pertsona aitortza mota horren beldur dira; izan ere, aitortza hori egiteak terrorismoa justifikatzea edota Zuzenbide Estatua ahultzea dakarrela uste dut. Hala ere, guztiz kontrakoa da", gaineratu du.

Bestalde, lege horrek bizikidetzaren normalizazioan eta iraganaren memoria kritikoa eraikitzen ere lagundu dezakeela uste du. Azaldu duenez, ETAren biktimek "babesa, aitortza eta erreparazioa" aitortzen dieten lege zehatzak dituzte, "hobetu daitezkeen arren". Hala eta guztiz ere, errepresio jokabide bidegabeen biktimak "babesik" gabe daudela eta, normalizaziora bidean, biktima horiek ere babestu behar direla esan du.


Bingoa Muniben eta Dj festa zezen plazan, jaietako nobedadeak

Pentekoste jaiak gain gainean ditugu eta Udala egitarauari azken ukituak ematen dabil. Aurten gainera, jaiak herritarrekin batera antolatzeko bilera irekiak egin dituzte.

Jaiak antolatzerako orduan Udalak aurten izan duen zailtasunetako bat aurrekontua izan da. Iazkoarekin alderatuta nabarmen jaitsi da. Aurten 112.000 euro gastatuko ditu Udalak jaietan; iaz baino %20 gutxiago. "Aurrekontua txikiagoa izango den arren egitarauari eusteko saiakera egin dugu. Diru gutxiagoren baina beste urte batzuetan bezain jai alaiak eta ekintzaz beteak antolatu ditugu", azaldu dute Kultura Saileko ordezkariek.

Bingoa eta Dj festa

Aurtengo nobedadeen artean dago jaietako martitzenean egingo dute bingoa. Munibe plazan izango da 18:30ean eta bertan banatutako sariak Bergarako dendetan erabiltzeko izango dira.

Gaztetxoendako era badira nobedadeak. Zapatu gauean Dj festa egingo dute zezen plazan Dj Jon Urrutiarekin.

Bestelakoan mantendu egingo dira jaietako hitzordu garrantzitsuenak: herri bazkaria astelehenean, Euskadiko dantza suelto txapelketa, jaioberriei zapia jartzea eta martitzeneko umeendako jolasak; aurten Whaterball izenekoak ipiniko dituzte, umeak baloi erraldoietan sartu eta ur gainean ibiltzeko jolasa.


'Munduko lanik politena'

Donostiako Magale Etxean izan gara. Bertako emaginek pasioz kontatu digute nolakoa den euren lana. Era berean, erditzeko eta erditu ondorenerako prestatzen ari diren emakumeekin hitz egin dugu.

Donostiako Amara auzoan ireki dute Magale Etxea Josune Ibargoien eta Clara Rosas emaginek. Emakumeari bere bizitzako etapa guztietan laguntzea dute helburu eta haurdun dauden emakumeen lan-saio batera hurbildu da 'Faktoria'. Erditzerako eta erditu ondorenerako prestatzen dituzte, sarri ahaztu egiten delako erditu ondorengo egoera.

Haurdun daudenekin patxadaz hitz egin dugu. Guraso izatea zergatik erabaki duten, zer nolako ilusio eta kezkak dituzten eta erditzea nola irudikatzen duten galdetu diegu.

Josune eta Clara emaginekin erditzeko posturei buruz jardun dugu, minak erditzerakoan duen funtzioaz ere bai eta esan digute munduko lanik politena dela jaiotzen laguntzea. 'Erditze bat artatu ondorengo oxitozina hori opari bat da, oso zoriontsu sentitzen gara eta pertsona bezala asko ematen digu'.


Alemaniatik bueltatu dira Orereta abesbatzako gazteak

Orereta abesbatzako gazteak Alemaniako Oihan Beltzean izan dira asteburuan, Altensteigeko koruarekin —Christophorus Kinder un Jungendchor— abestu dute, elkar truke baten barruan. Uztailean alemaniarrak izan ziren Errenteria-Oreretan, eta Fatimako elizan kontzertu bat eman zuten Orereta abesbatzarekin batera. Orain alderantzizko prozesua eduki dute.

Altensteigen bi kontzertu eman ditu, hilaren 6 eta 7an, Gabonen testuinguruan. Imanol Elizasu abesbatzako zuzendariak nabarmendu duenez, Christophorus Kinder un Jungendchor haur abesbatzaz gain, gazte eta heldu abesbatza “sendoak” dituzte, eta mundu mailan ezagunak dira, “jaialdi eta lehiaketa askotan sarituak”. Zentzu horretan, Orereta abesbatza “hazi eta hezi” egin direla esan du elkartruke horretan.


“Gure sagardo berria” oihukatuz, denboraldi berriari ekin diote

2014an dastatuko dugun sagardoa lehorra, txinparta finekoa eta ahoan fruta freskoaren sentsazioa utziko diguna izango da.

Horixe da adituek diotena, eta denera hamar milioi litro inguru sagardo ekoiztu dira Euskal Herrian. Asteazkenean, urtarrilak 15, 2013ko uztaren eta sagardo berriaren ezaugarriak aurkeztu zituzten Astigarragako Sagardoetxea Museoan. Jarraian, Astigarragako Alorrenea sagardotegian “Gure Sagardo Berria” oihu egin zuten Kalakan musika taldeko kideek. Amets Arzallus Euskal Herriko Bertsolari Txapelketa Nagusiko txapeldunak eta Sustrai Colina bertsolariak ere ekitaldian parte hartu zuten.

Sagardoetxeak xehetasun handiz aurkeztu ditu iazko sagardoaren ezaugarriak. Hauexek:

SAGARDOA

“Uda amaierako hezetasunak sagarren elementu aromatikoen kontzentrazio egokia ahalbidetu du, zuku arinak eta freskagarriak lortuz. 2013ko uztak Euskal Herrian 10 miloi litro sagardo inguru ekoiztea ahalbidetu du, iazko antzeko kopurua”. Dastaketa eta gero horrela deskribatu dute sagardoa:

Hori-berdexka koloreko sagardoa.

Uztaren hartzidura azkar eta erabatekoak, lehorra, txinparta finekoa eta ahoan fruitu freskoaren sentsazioa uzten duena.

Sagardo orekatua, freskagarria eta arina.

SAGARRA

Orokorrean, sagarraren ekoizpena iazkoa baino txikiagoa izan da. Azpimarratzekoa da ekoizpen ona izan duten sagastien multzo handiena Gipuzkoako ipar-ekialdean kokatu dela, hau da, Asteasu-Adunatik Irun-era bitartean. “Hamahirugarren urtez jarraian, irailaren hasieran Gipuzkoako sagasti ezberdinetan kontrol bat egin genuen sagarren egoera nolakoa zen jakin ahal izateko. Hala, Gipuzkoako zenbait sagasti jarraitu genituen eta denera 14 barietate kontrolatu ziren: Aritza, Errezila, Gezamina, Goikoetxe, Manttoni, Moko, Mozolua, Patzolua, Txalaka, Udare Marroi, Urdin, Urtebi Haundi, Urtebi Txiki eta Verde Agria”. 2013ko uztaren ezaugarriak hauexek dira:

2013 uztako sagarraren heldutasunaren egoera aste bat atzeratu da iazko urtearekin alderatuta.

Aurten loraldia berandu etorri da eta denboran oso luzea izan da. Udaberria euritsua izan da eta uda lehorra izan dugu, Gipuzkoa barnealdean batik bat.

Almidoiaren erregresioaren indizea azken hamar urteetako baxuena izan da.

Lehorteak eta beroak, fruituen erortze garrantzitsua eta sagarren tamaina txikitzea eta beren pisua gutxitzea eragin dute lursail batzuetan, barnealdean batik bat”.

Sagardoarena etengabe garatzen eta berritzen ari da sektorea hamabost mila sagarrondoen landaketarekin, Fraisoroko Laborategiko dastaketa sentsorialeko panelaren martxan jartzearekin eta Zubietako Finkako galtzeko zorian dauden sagar barietateen berreskurapenarekin.

www.sagardoarenlurraldea.com


Bertso saioa dago gaur Latxartegi aretoan

Bertso-Olariak elkarteak antolatuta, bertso saioa egingo dute gaur Legazpin Andoni Egañak, Sustrai Colinak, Onintza Enbeitak eta Amaia Agirrek. Emanaldia Latxartegi aretoan izango da, 22:00etan hasita.


Denak Kotetori txapela kentzera

Casino Kursaal erremonte torneoan

Atzo aurkeztu zen, Donostiako Casino Kursaalean, izen bera daraman erremonte torneoa. Aurten 21garren edizioa jokatuko da eta 8 erremontistak hartuko dute parte. Partidu guztiak Galarretan izango dira, abuztuaren 3an hasi eta irailaren 2rarte, final haundiaren egunerarte. Koteto Ezkurra da faborito nagusia eta bere hamargarren txapela lortzera aterako da. Doneztebearrak 11 ediziotan hartu du parte, eta 9 txapel eskuratu. Gainontzeko bietan azpitxapeldun atera da.

Aurten bada berritasunik

Aurten erremontista kopurua jaitsi da, kalitatea haunditzeko asmoz. Hauek dira parte hartuko duten zortzi erremontistak: Ion, Juaristi, Urrutia, Altuna II, Bitoria, Zeberio II, Lizaso eta Ezkurra. Eizagirre ere ateratzekoa zen, baina joan den larunbatean izandako lesio batengatik ezingo du jokatu. Txorkatilako ligamentu bat hautsi zuen eta gaur bertan ziren ebakuntza egitekoak. Bere ordez, San Fermin torneoan fin aritu diren Ion eta Juaristi gazteak sartu dira, eta beraien artean aurre kanporaketa bat jokatuko dute. Torneoko partiduak ostegun eta larunbatetan jokatuko dira, arratsaldeko 5etan. Gaur jokatuko da aurrenekoa, Ion eta Juaristiren artean. Larunbatean, Urrutia eta Altuna IIak neurtuko dituzte indarrak. Horrez gain, Galarretan 24 jaialdi daude programatuta abuzturako. Egunero egongo dira partiduak, asteazken eta ostiraletan izan ezik. Aste Nagusiko bi egun horietan ere jokatuko dira partiduak.

Koteto, ondo prestatuta

Koteto Ezkurra lasai ageri zen atzoko agerraldian. Faborito etiketa jarri diote, ´norbaiti jarri behar zaiolako`, bere esanetan, baina adituak bat egiten dute indartsuena bezala bera izendatuta. Bere hitzetan, ´ondo prestatuta ´ dator torneora, ´dexente ondo fisiko eta joko aldetik`. Ez du entrenamendu espezifikorik egin, baina uztailean partidu asko jokatu dituenez, ´fresko` dago eta torneo hau, ´urteko garrantzitsuena`, irabazteko gogoz. Hala ere, ez omen du lan erraza edukiko, ´kristoren maila` dago eta. Ion eta Juaristi gazteak sartzeaz, pozik agertu da, ´gazteei aukera ematen zaielako`. Bere ustetan, ´jokalari berriak sartzea` ondo dago, bestela jendea `nekatu` egingo delako beti berberak ikusteaz. Bera eta Lizaso final aurrekoetan hasiko dira jokatzen, iazko finalistak direlako.


Ikasleen txanda Antzerki Topaketetan

Eskola antzerkiaren tartea asteazkena arte luzatuko da Soreasun eta bihar, asteartea, azpeitiarren txanda izango da

Bideoan, Donostiako Zurriola ikastetxekoak


Hemezortzi mehatzari hil dira Ukrainian, mehategi batean izan den leherketan


Maskarak fabrikatzeko beste sei lerro aterako ditu Mondragon Assembly-k

Ekain hasierarako aurreikusten ditu lerro horiek, eta dagoeneko 15 dira kooperatibak azken asteetan garatu dituen fabrikazio lerroak, estatu mailan "eragile garrantzitsu" bihurtuz.

Azken bi hilabeteetan maskarak fabrikatzeko makinen 15 eskari lortu ditu Mondragon Assembly-k, horietatik 13 maskara kirurgikoen fabrikaziorako, eta bi FFP2 motako maskaren fabrikaziorako. "Hain zaila den egoera honetan, erakusten ari da garapenerako gaitasun handia duela eta premia kolektibo bati, esaterako, une honetan maskarak hornitzeko daukagun premiari, erantzuteko gai dela".

Kooperatibaren eskaintzan sartzen dira, batetik, babes maila handiko maskaren (maskara autoiragazleak, eta FFP2 eta FFP3 maskarak) fabrikaziorako lerroak, eta bestetik, maskara modelo sinpleagoak, hala nola kirurgikoak, fabrikatzeko lerroak ere.


Protesta egin du Seaskak Griveauxen bisita dela-eta

Lapurdiko, Nafarroa Behereko eta Zuberoako ikastolen eskaerak ez dituztela onartzen salatu dute, Kasu, ikastola kexu lelopean egindako elkarretaratzean.

Benjamin Griveaux Frantziako Gobernuaren bozeramailea Donibane Lohizunen (Lapurdi) izan da arratsean, eta protestak eragin ditu haren etorrerak. Jaka horien mugimenduak eta Seaskak elkarretaratzeak egin dituzte Duconteni parkearen aurrean. Kasu, ikastola kexu leloa zeraman pankartaren atzean bildu dira ikastolen mugimendukoak. Izan ere, iaz baino 230 ikasle gehiago dituzte aurten, eta Seaskak dio 25 irakasle behar dituela gorakada horri erantzuteko; Frantziako Hezkuntza Ministerioak, berriz, bost postu eta erdi eman zizkion, eskatutakoen laurdenak ere ez.

Irailean egin zuten bilkura Bordeleko Akademiako arduradunek, baina ezezkoa eman zien berriz estatuak. Hargatik, protestak gogortu dituzte geroztik. Aurrez, maiatzean, manifestazioa ere egin zuten Baionan 7.000 lagunek.

Ia 900.000 euro, beharrean diren ikastolentzat

Hernanin, bestalde, Elkartasun Ikastolak Europar Kooperatiba Elkartearen Batzar Nagusia egin dute, premiarik handiena duten ikastolei zer laguntza eman erabakitzeko. Denera, 872.000 euro banatu dituzte bederatzi ikastolen artean. Horien artean, Larzabaleko eta Kanboko ikastolei ere eman diete zati bat —200.000 euro eta 46.272 euro, hurrenez hurren—. "Sortze fasean, garapen fasean edota krisian den ikastolak aurrera egin dezan, gainerako ikastolek egiten dugun elkartasun adierazpena da Elkartasun Kutxa", azaldu du Elkartasun Ikastoleko lehendakari Koldo Tellituk: "Urtero, 800.000 eurotik gora jartzen dituzte ikastola guztiek, eta diru hori banatzen dute euren artetik gehien behar duten ikastolen artean".


Bi desfibriladore gehiago

Dagoeneko halako tresnak Zelandi kiroldegian, Dantzaleku kirol gunean eta Iortia kultur gunean daude

Aurreko urteetako martxari segituz, Altsasuko Udalak urtero desfibriladoreren bat erosteko eta udal eraikin batean jartzeko asmoa zuen. Eta aurten baten faltan bi eskuratuko ditu. Haietako bat udaltzainen ibilgailuan izanen da. Izan ere, udaltzaingoa urtea despeditu aurretik bost agente gehiago izanen baititu. Beste, desfibriladorea, berriz, udaletxean jarriko da. Horrekin batera, desfibriladoerak erabiltzeko ikastaroa jasoko dute Intxostiapuntako gaztetxokoko eta Udal Musika Eskolako langile batzuk.

Bihotza gelditzen den kasuetan larrialdi zerbitzura hots egitea da egin beharreko aurreneko gauza. Baina, haiek iritsi bitartean, tratamendu azkarra ematea ezinbestekoa da: bihotz-biriketako bizkortze oinarrizkoa egiteko maniobrak egitea eta desfibrilizazioa. Azken hori da desfibriladoreen egitekoa: elektrizitate deskarga baten bidez bihotza bere funtzionamendu egokira bueltatzeko. Trebatutako pertsonek bihotzekoa izan duten pertsonen % 75en bizitza salbatuko lukete desfibriladorea eskura izanda.


Domekako omenaldian 180 erretiratuk hartuko dute parte

Herriko erretiratuek egun ederra pasako dute etzi, domeka, urtero moduan, 65 urtetik gorakoei omenaldia egingo zaie-eta egun horretan. Aurten, guztira, 180 eskoriatzar inguruk eman dute izena.

Egitarauari dagokionez, ez dago aparteko berrikuntzarik. Ekimenei 11:00etan emango diete hasiera; ordu horretatik mezaren hasierara arte salda beroa hartzeko aukera izango dute herriko nagusiek kultura etxean. Olazar erretiratuen elkartekoak arduratuko dira salda goxoa prestatzeaz.

Meza eta bazkaria

Jarraian, 12:30ean, meza egongo da San Pedro parrokian. Herriko txistulariek hartuko dute parte horretan. Elizkizuna amaitzean, erretiratuak kiroldegirantz abiatuko dira apurka, bazkaria izango dute-eta zain ordurako. Bazkariaren harira, Gizarte Zerbitzuko langile Agurtzane Altubek nahiago izan du menua zein den ez esatea: "Erretiratuen artean ikusmina egoten da beti plater batetik bestera. Urtetik urtera aldatzen dugu, sorpresa izan dadin". Auzolagun enpresak gertatuko du egun horretako menua.

Bazkalostean, berriz, dantza egiteko aukera izango dute herriko erretiratuek. Aurten, Juan Carlos Zubia arduratuko da kiroldegia alaitzeaz; aspaldiko kantuez gain, gaur egungoak ere joko ditu.

Blanco eta errasti

Dantzaldia irauten duen bitartean, opari banaketa egingo dute. Erretiratu guztiak omentzen badituzte ere, urtero bazkarira joaten diren nagusienei oparia ematen zaie. Iazko berberek jasoko dute aurten: emakumezkoetan, Rosalia Blancok, lore sorta; eta gizonezkoetan, Bernabe Errastik, txapela. Azken horrek 99 urte ditu, eta Blancok, berriz, 101 urte egingo ditu urrian.

Aurten, 37 urte beteko dira herriko erretiratuak omentzen dituztela. Hasieran herritar talde bat antolatzen hasi bazen ere, azken 20 urteotan Udalak du horren ardura.


Balkoi eta leihoetatik borrokatzen jarraituko dute pentsiodunek

Koronabirusaren aurkako neurriei jarraituz, Lea-Artibai eta Mutrikuko pentsiodunek kalean egiteko jarduera guztiak bertan behera laga badituzte ere, astelehenetako deialdiari beste era batera eustea erabaki dute. Orain, herriko plazetatik barik, etxeko balkoietatik eta leihoetatik egingo dituzte asteroko eskaerak. Lea-Artibai eta Mutrikuko pentsiodunen mugimenduak jakitera eman dutenez, konfinamenduak iraun bitartean, etxetik borrokatzen jarraitzeko deia egin dute. Hala, 12:00etan hasita, bost minutuko burrunbada egingo dute astelehenero.

Lekeitioko, Markina-Xemeingo, Mutrikuko eta Ondarroako pentsiodunen taldeek egin dute dei bateratua, baina eskualdeko beste herrietakoei ere protestara batzeko deia ere egin die. “Deialdia orokorra da”, azpimarratu dute. Lapikoak edo zarata ateratzen duen edozer gauza atera, eta pentsiodunen aldarrikapenekin jarraitzera gonbidatu dituzte herritarrak. “Bakoitzak nahi duen modura. Musika ipinita, txistuka, lapikoekin zarata ateratzen, txaloka… zarata ateratzea da helburua. Etxetik bada ere, behintzat hor borrokan jarraitzen dugula adierazi nahi diogu jendeari”.

Borrokan jarraitzeko hainbat arrazoi daudela nabarmendu dute, eta gaur egungo pentsio publikoez gain, etorkizunekoak ere jokoan daudela gogorarazi dute. Hala, bestelakoan astelehenero batzeko aukerarik ez duten herritarrei, orain protesta egiteko gonbidapen berezia egin diete. “Guk ez dugu gure pentsioengatik bakarrik borrokatzen, denon pentsioengatik ari gara borrokan; etorkizunekoengatik ere bai. Etxean lanera joan barik daudenei ere bost minutuko protesta horietan parte hartzeko gonbidapena luzatzen diegu “.

Lehen protesta aurreko astelehenean [martxoak 30] egin zuten, eta erantzun “polita” izan zuela esan dute. Aurrera begira ere erantzun bera edo hobea edukitzen jarraitzea espero dute. “Protestekin zenbat lagunek bat egiten dugun zenbatzea ezinezkoa da orain, baina gure auzoetan eta gainerakoetan nabari dezatela hor jarraitzen dugula”.

Egoera lehengora bueltatzen bada, apirilaren 20an ohiko orduan batuko dira herrietako plazetan. Baina egoerak bere horretan jarraitzen badu, aurreikusitako data hori atzeratu egin beharko dutela iragarri dute. Apirilaren 20aren aurreko astean jakitera emango dute deialdi hori mantentzen den edo ez. “Ezin dugu data zehatzik esan; hori ez dago gure esku. Konfinamendu egoera luzatzen baldin bada, asteleheneko burrunbada deialdiagaz jarraituko dugu”.


Bukatu da Baigerako jubilatuen astea

Atzo, igandea, Kirurin egindako bazkariarekin eman zioten jubilatuek euren asteari bukaera. Bazkarian 90 urte dituzten 14 azpeitiar omendu zituzten: Sabino Eizagirre, Manuela Pulido, Jesus Aizpuru, Patrocinio Aguero, Lucio Amenabar, Alberto Bereciartua, Guadalupe Zubizarreta, Begoña Iraeta, Isabel Beldarrain, Maria Luisa Gurrutxaga, Margarita Lertxundi, Ignacio Kerejeta, Rafael Larrañaga eta Margarita Lopetegi.

Ehundik gora lagun izan ziren bazkaritan. Baigerako ordezkariak eta Eneko Etxeberria alkateak eman zizkieten opariak 14 omenduei, eta bi dantzari gaztek pare bat dantza eskaini zizkieten bertaratutakoei.


Arbitro batek bideratuko du AENAren eta aire-kontrolatzaileen arazoa

Manuel Pimentel Lan ministro ohiak bitartekari lana egingo du arazoa konpontzeko; izan ere, AENAren eta aire-kontrolatzaileen arteko lan-hitzarmena bideratu ezinik dago.

Orain, Manuel Pimentel Lan ministro ohiak bideratuko ditu AENAren eta aire-kontrolatzaileen arteko desadostasunak. Auzi horri konponbideren bat emateko epea otsailaren 28an bukatzen da.

Lan-hitzarmenaren inguruko arazoari konponbidea bilatzeko bi asterik behin bildu dira, baina hainbat puntu akordiorik gabe gelditu dira, eta horiek bideratzen ahaleginduko da arbitroa.

Soldataren eta lanaldiaren inguruko eztabaida izan ohi dira hitzarmenetan puntu zailenetakoak, baina, oraingoan horiek biak oso aurreratuta zeuden, joan den abuztuan adostu baitzituzten.

Azken akordioak Aire Nabigazioko Legean ezarritako lan baldintza berriak jaso beharko ditu.


Olentzero eta Errege Eguneko ospakizunetarako dena prest dago

Garai bateko mendi mutilen besta eginen da urtarrilaren 6an

Urte akaberak sentimendu gazi-gozoak biztuarazten dizkigu. Bertze urte bat akautzear da… Eguberri bezperetan gaude eta nahi edo ez, kanpoko argi eta hornidurek hori islatzen dute. Batzuentzat urteko bertze egunak bezalaxe dira; bertze batzuentzat ospakizun egunak... hutsuneak, berri onak… nahasten dira, baina urtero kronikatxo honetan aipatzen dudan bezala, arrazoi batengatik edo bertzearengatik gure artean ez daudenak gogoan. Kontuak kontu, Olentzerok opariak eta ikatza prest ditu… Zenbat opari banatuko dituen batez ere gure gaztetxoenen artean… (zenbat ikatz merezi duten heldu batzuek ere!!)

Eguberri bezperako arratsaldea sorpresaz betea izanen da herrian. Arratsaldean kantari ohiko kalejira eginen da ; gero guziak plazan bildu eta Olentzerori ongi-etorri eginen zaio. Gainera, badaezpada, Olentzerori gutuna bidalia badiozue ere, eraman bertze bat arratsalde hortan… Beharbada, Olentzerok muxu eta besarkada tartean eta gozokiak banatuz, gutunak bilduko ditu ! ! Hori bai, hori guzia, merendu baten inguruan, kantuz eta dantzatuz.

Baserritarrez jauntzi eta gabon atsaldean parte hartzeko deia egiten da herritar guziei! !

Errege eguneko besta

2001etik egin ez dena berreskuratuko da Errege Egunean. Aterpek berriz ere urtarrilaren 6ko ospakizuna berreskuratu du. Garai batean, 100 inguru mendi mutil izaten zen herritik kanpo mendi lanetan. Eguberrietan etxera etortzen ziren eta Errege Egunean aizkolariak eta Pabloenean bertso bazkaria egiten zen herrian zeudenaren seinale. Aunitzek mendiko lana utzi zuten eta besta urte batzuz ez zen egin.

1984an, Aterpe ireki eta hurrengo urtean berreskuratu zen besta. Zazpi bat mendi mutilek oraindik ere mendian lanean jarraitzen zuten eta elkartze besta antolatzea otu zitzaien. Aizkolarien erakustaldi eta bertso bazkari jendetsuak izan ziren eta harrera ona izan dute urtez-urte.

Bederatzi urte eta gero, berriz ere Aterpek besta antolatu du. Aurtengo ediziorako gainera, argazki erakusketa bat osatu nahi da eta norbaitek argazkirik izanez gero Aterpera jotzeko eskatu dute, baita bazkarian apuntatzeko ere, 948 634179ra deituz.

Bertzalde, urtarrilaren 6ko eguerdian, punta-puntako aizkolariekin erakustaldia izanen da; ondotik, Sebastian Lizaso eta Andoni Egañarekin herri bazkaria izanen da Aterpean. Egun paregabea lotu dute berriz ere Aterpekoek.


Bisita eta ekintza bereziak egongo dira asteburuan Oñatin

352 ohe daude prest Oñatiko ostatuetan asteburuan kanpotik etorriko diren bisitariendako. Ohiko bisitak ez ezik, bereziak ere egingo dituzte, esaterako, kondeen kriptara. Arantzazun eta Arrikrutz Kobetan ere prest daude turistak hartzeko.

Oñatik dituen eskaintza guztiak batu eta egokitu ditu Udaleko Turismo Sailak asteburu honi begira. Herri barruan, esaterako, ohiko bisitak egingo dituzte Txokolateixara, unibertteko eta lehoiaren historia ezagutzeko ibilaldia egingo dute eta Arantzazun ere egongo da zer ikusia: Xavier Alvarez de Eulate pintura lehiaketako lanak edo parketxea, esaterako. Inaziotar Lurraldea oinez egiten duen ibilaldia ere egunotan pa-sako da handik. Gomiztegi artzain eskola ere bisitatu ahal izango dute, eta, noski, baita Urbia alderako mendi ibilaldiak egin edo eskalatu ere.

Atseden tokiak

Turistek zer egin eta zer ikusi ez ezik, non atseden hartu ere izango dute Oñatin. Izan ere, 352 ohe prest egongo dira datozen egunetan bisitariendako, izaera eta kategoria ezberdinetako ostatuetan, gainera.


Sexualitateaz?

"Pornoaz, praktika zehatz batzuetaz dakite. Hori al da sexualitateaz jakitea? ".

"Nork daki sexualitateaz gehien?". Hori da 10-12 urte bitarteko talde batean egin nuen galdera. Guztiek bi pertsona seinalatu eta bi horiek bere burua aurkeztu zuten gehien zekitelakoan. Erabateko adostasuna.

Zintzoak izanez, erantzunak ez ninduen harritu, sexuen heziketa lehen saioan batzuen zein besteen jarrera ikusita.

Emaizek 25 urte beteko ditu laster sexuen heziketan lanean, eta talde honetan gertatutakoa ez da salbuespena, tamalez. Tamalez diot, sexualitatea eta sexualitate bezala ulertzen denak zerikusi gutxi dutelako oro har eta hau, orokortu ezin bada ere, ume eta gazteengan ikusten dugu helduon eredua jarraikiz doala.

Zertaz dakite gehien bi horiek? Pornoaz, praktika zehatz batzuetaz, fikzioaz eta helduon gozamenerako egindako materialaz. Hori al da sexualitateaz jakitea? Hori da ume batek sexualitatea positiboki bizitzeko behar duena?

Pornoa fantasia eta joko erotikoetan oinarritutako fikzioa da. Fantasiek eta joko erotikoek gure sexualitatearen zati txikia adierazten dute, eta hau "guztia" izango balitz hartzen dugunean, sexualitatearen oinarrizkoak alboraturik uzten ditugu. Zeinek egiten ditu joko erotiko horiek? Izaki sexudun batek. Norekin egiten ditu? Beste izaki sexudunekin. Zer izaki sexudun mota dira jokatzen duten pertsona horiek? Identitate, izaera, desioaren norabidea, rol batzuekin eroso…

Erotikoki jokatzen dugunean, egiten duguna nork egiten duen baino garrantzitsuagoa dela onartzen badugu, bakoitzak egiten duguna izango ginateke, ez bakoitza garena. Aditz eta hitz joko bat dirudien honek duen garrantzia hain handia da, zenbait aldiz irakurtzea mereziko lukeela.

Zer dela eta uste dute ume eta gazte batzuek sexualitatea praktikak besterik ez direla? Heldu askok koitoak, orgasmoak, zenbatekin egon garen… kontuan hartzen dugulako, baina ez nola sentitzen naizen, nire gorputza maite dudan, nire buruarekin gustura nagoen, gizarte rolekin eroso nagoen edo hautsi nahiko nituzkeen, nire fantasiak ezagutzen ditudan, zerk pizten duen nire desioa, gorputz erreakzioetan, sentipenetan… erreparatu dudan eta beste izaki sexudunek hau guztia ere badirela kontuan izan.

Sexualitateak barneratzen dituen altxor kopurua amaiezina da; horietaz, ordea, ez zaie ume eta gazte askori hitz egiten. Porno eta joko erotikoak badira maiz aurkitzen duten erreferente bakarra, helduok gara barnelana egin beharko dugunak.

Zer da guretzat sexualitatea? Zer dakigu sexualitateaz?


Kalean bizi diren gazteentzako baliabideak eskatu dituzte Donostian

Moraza kaleko etxea hustu ostean kalean gazte gehiago bizi direla esan dute Harrera Sareak eta Modahara taldeak. Baliabide falta salatu dute

Operazio bateratu bat egin zuten abuztuaren 19an ertzainek eta udaltzainek Donostiako Moraza kalean okupatutako etxebizitza batean: gutxienez 32 pertsona atera zituzten eraikinetik, eta horietako bat atxilotu. Zortzi pertsona Espainiako Poliziaren esku utzi zituzten, gainera, atzerritartasun auziak daramatzan sailaren ardurapean. Polizia operatibo «ikaragarri» hori salatu zuten atzo Donostiako Harrera Sareak eta Modahara gazte migratzaileen bizi baldintzak hobetzeko taldeak. Ohartarazi zuten gazte gehiago daudela orain kalean, etxebizitzarik gabe, eta Donostiako Udalak ez duela behar beste baliabide arazo horri aurre egiteko.

Garazi Montsuchi eta Fatima Fernandez bozeramaileen esanetan, Moraza kaleko etxebizitza hustearen eraginez 50 bat gazte gehiago geratu dira kalean, eta Donostiako Udalari eskatu diote har ditzala «egoera konpontzeko beharrezkoak diren neurriak»: «Lehen ere eskatu genuen irtenbide bat emateko, ez bakarrik Morazan bizi zirenei, baizik eta egoera horretan dauden gazte guztiei».

Horrez gain, Montsuchik eta Fernandezek kritikatu egin dute udaltzaingoak Espainiako Atzerritarren Lege «arrazista» ezartzeko bidea egin izana: «Beren eskumena ez den eremu batean sartu ziren». Gainera, bi taldeek ohartarazi dute kalean utzi dituztenetik gazte horiei «jazartzen» ari zaizkiela poliziak.


Finalaren kronika, bertso aukeratuak eta adierazpenak Aiurri hamaboskarian

Aste honetako Aiurri hamaboskarian luze eta zabal landu da Herriarteko Bertsolari txapelketako finala. Finalaren kronika, Unai Mendizabal eta Oihana Iguaran finalisten adierazpenak, bertso aukeratuak, Igotz Alkortaren eta Ion Belokiren iritziak..., guztia Aiurri hamaboskarian. Harpidedunek etxean jasoko dute, kioskoetan ostegunetik aurrera salgai 2 eurotan.

Kioskoak:

Andoain: Ernaitza eta Stop liburu-dendak.

Amasa-Villabona: Basajaun liburu-denda eta Amasa kafetegia.

Zizurkil: Ogi-zuri okindegia.


Arrasateko 104 erretiratu Italiara udaberrian

Arrasateko 104 erretiratuk gertu dute martxoan Italian zortzi egun emateko bidaia. Toki Argi, erretiratuen etxeak egin du deialdia eta, bi autobus beteta, martxoaren azken astean Italiako hiririk handienak ezagutuko dituzte.

Arrasateko 104 erretiratu izan dira Italiara joateko onartu dituztenak. Izena eman, berriz, lagun gehiagok eman dute eta orain horiek itxaron zerrenda osatzen dute, onartutakoren batek azken orduan ezetza emango duelakoan.

Martxoaren 24an joango dira Italiara eta hurrengo 8 egunak han emango dituzte. Lehen gaua Frantziako Niza hirian emango dute eta gero, Italiako hiririk garrantzitsuenak ezagutuko dituzte. Hiri gehienetan egun bat emango dute, baina Erroman eta Venezian, esaterako, bi egun emango dituzte.

Italian mugitzeko laguntza

Azkar esaten da, 104 lagun doazela batera eta horiek guztiak koordinatu beharko dira. Horretarako, Arrasatetik eramango dituzte gida-lanak egingo dituzten lagunak eta horiek izango dira hango mugimendu eta hitzordu guztiak zehaztu eta koordinatuko dituztenak.

Aste honetako egubakoitzean, urtarrilaren 23an, Italiara joateko izena eman duten Arrasateko erretiratuek hitzordu garrantzitsua dute Toki Argi Elkartean, Santamaina auzoan. Egun horretan, arratsaldeko 5etan bilera bat egingo dute, Italiara joateko behar den guztiaz hitz egiteko eta zalantzak argitzeko.


Laudiok eta Atletico Cirbonerok lidergoan agurtuko dute urtea

Arabako taldea IV. multzoko liderra da, 39 punturekin. Nafarrak, bestalde, XV. multzoko lehen postuan daude, 45 punturekin.

Hirugarren Mailak hamazortzigarren jardunaldiko partidak jokatuta esan dio agur 2012. urteari. Laudio eta Atletico Cirbonero iristi dira lidergoan Gabonetako geldialdira.

IV. multzoan Laudio da liderra, 39 punturekin. Leioa dago bigarren postuan 38 punturekin, eta Arenas da hirugarren sailkatua, 32 punturekin. Playoff postuak ixten dituen taldea Zalla da, 32 punturekin.

Getxo (18. postuan, 15 punturekin), Aurrera Vitoria (19. postuan, 14 punturekin) eta Anaitasuna (20. postuan, 13 punturekin) daude IV. multzoko jaitsiera postuetan.

XV. multzoan, aldiz, Atletico Cirbonero da liderra, 45 punturekin. Bigarren postua Mutilverarentzat da (40 puntu), Cortes dago hirugarren postuan (36 puntu) eta Iruña da laugarren sailkatua (34 puntu).

Aoiz (18. postua, 9 puntu), Idoya (19. postua, 9 puntu) eta Lagunak (20. postua, 8 puntu) daude jaitsiera postuetan.


«Bidea egitera goaz, eta uneren batean legeetatik kanpo aritu beharko dugu»

Kataluniak independentziarako bidea egingo duen zalantzarik ez du Requejo Politika Zientzietako adituak. Badaki horrek konfrontazioa ekarriko duela, baina bidea egin daitekeela dio; pausoak zehatuak ditu.

Ferran Requejo Collek (Bartzelona, 1951) ez du zalantzarik; gero eta argiago du egin beharrekoa: «Independentziarako bidea besterik ez digute utzi». Politika Zientzietako katedraduna da Bartzelonako Pompeu Fabra Unibertsitatean, eta bertan dihardu irakasle. Filosofiako doktore ere bada, Historia Garaikideko lizentziaduna, eta goi mailako Ingeniaritza egina du. Politika du pasio nagusi, eta hainbat lan, ikerketa zein master eginak ditu. Sari ugari jasoa da horiengatik.

Ikerketek eta Espainiak azken urteetan Kataluniari begira hartu dituen neurriek ikuspegi pertsonala aldarazi diote. Federalismoa defendatzen zuen duela urte batzuk arte. Baina kataluniar gisa hartu dituen muturrekoek independentista bihurtu dute. Lehen zuen aldarriarekiko kritiko aritu da, oso, estatu eraikuntza demokratikoari buruz Bilbon egin duen mintegian eta ondoren BERRIAri eskaini dion elkarrizketan: «Gaur egun federalismoa aldarrikatzea jendea engainatzea da; buruari ez eragiteko eta, beraz, ez ekiteko amarrua da. Federalismoa defendatzen dutenak ia tentelak izaterainoko ameslariak dira, edo gaiztoak bestela: ezer aldatzea nahi ez dutenak, baina aldaketarik nahi ez dutela esan gabe».

Ez da azken garaian independentista bihurtu den kataluniar bakarra. Diada egunean Bartzelonan bildutako jendetza da horren erakusgarri. Eta gehiago bilduko direla seguru dago irakaslea: «Independentismoa igotzen ari da Katalunian, baina ez du oraindik goia jo».

Joera horren arrazoia argi du: Espainiako Estatuaren jarrera. Independentismoa leherrarazi duen mugarria ere bai: Auzitegi Konstituzionalak 2010ean Estatut-ari emandako ezezkoa. Erabaki horrek autonomien estatuaren izaera eta norabidea zehaztu zuela dio, eta modurik itxienean egin zuela. Ordura arte estatuaren izaera «anbiguotasunean» gordetzen zen, eta «interpretazioa zehaztu» zuen epai hark, Requejoren hitzetan: «Anbiguotasunetik etsaikeriara igaro zen».

Espainiak norbera izateko zirrikiturik ez duela uzten ulertu zuen orduan Requejok. «Espainia ez da estatu laguna estaturik gabeko herrientzat. Uniformista da, eta lehertu egin du nazio aniztasunari begirako bidea egin zezakeen esperantza». Horrek «konfrontazioa areagotzea» dakarrela dio irakasleak. Eta dagoeneko ez du beste biderik ikusten; nork bere bidea egitea besterik ez.

Izan ere, PPren eta PSOEren kultura politikoa «erabat nazionalista» izanik, «Espainiaren birzentralizazio politikora» doazela ohartarazi du. Ez du jarrera aldaketarik espero, gainera. Beraz, seguru dago Kataluniak eta Euskal Herriak «beren bide propioa» bilatzeari ekingo diotela, «estatu propioa behar dutelako». «Lagun izango duten estatua» behar dutela zehaztu du. «Ezin gara egon gustura egongo ez garen estatu batean. Estatu hau ez da atsegina bizitzeko, eta, beraz, erabat zilegi da nork bere bidea bilatzea». Norbera gustura egongo den etxea eduki nahi izatea.

Gauzak horrela, konfrontazioa saihetsezina izango da, Requejoren hitzetan. Eta esan du badakiela Espainiak ez diela sekula baiezkorik emango independentzia eskaerei. Baina, hala ere, Kataluniak bidea egin egingo duela ere segurtasun osoz baieztatu du. Eta hori Espainiaren zain egon gabe egingo duela, gainera. «Kataluniaren independentziarako bideak ez du Espainiarekin loturarik izango». Haren ezezkoak kontuan hartu gabe egin nahi du aurrera. Hortaz, aitortu du «une jakin batean Espainiaren legezkotasunetik kanpo» aritu beharko duela.

Independentziarako baldintzak

Eta pentsatua du bidea nola egin. Esan du independentzia lortzeko lau baldintza direla «ezinbestekoak», eta horiek lantzearen aldeko apustua egin du. «Barne mailan» independentziaren aldeko gehiengo soziala izatea da lehen baldintza; eta gehiengo hori «zabala» izatea. Kataluniako herritarren %55ek gutxienez independentziaren alde egon beharko luketela dio, Montenegroko erreferendumean ezarritako gutxiengoa oinarri hartuta.

Nagusitasun horrek galdeketa garbi baten emaitzetan egiaztatuta geratu beharko luke.

Prozesua nazioarteratzea ezarri du independentzia lortzeko beste baldintzatzat. Espainiaren oniritzirik jasoko ez denez, kanpoan bilatu behar dira babes eta aliantzak, Requejoren esanetan. Hasi Europan, eta AEBetaraino edo Txinaraino iritsita. Europako Batasuna giltzarria izango dela ere badio. Izan ere, instituzio zeharo liberal-demokratikoa izanik, berandu baino lehen burujabetzaren aldeko jarrera hartu beharko duela iruditzen zaio.

Prozesua instituzioek zuzentzeari berebiziko garrantzia ematen dio. Nazioetako gobernuek eta horietako presidenteek izan behar dute independentziarako gidariak. Horrela, eskaera prestigioz busti, eta eragina areagotu egingo litzateke bai etxean, bai nazioartean. «Independentzia gobernuek lortzen dute; sekula ez gizarte zibilak».

Lidergo lana egingo duten agintari horiek batu eta elkarlanean aritzeko deia egin du, gainera. Horrela indarra areagotu eta munduaren aurrean arazoaren ikuspegia aldatuko litzatekeela dio. Hobeto ulertuko litzatekeela estatu jakin horrek bere sisteman duela konpondu beharreko arazoa. Areago, elkarlan hori nazioartean independentzia nahi duten herrietara zabaltzea proposatu du. «Hori izango litzateke benetan eraginkorra». Irakasleak urteak daramatza proposamena agintariei egiten, baina alferrik. «Inork ez dit kasurik egin sekula!». Ibarretxeri berari ere plazaratu zion premia lehendakari zenean. Iñigo Urkullu EAJko buruari ere esana dio. «Ondo dagoela esaten didate guztiek, baina ez didate kasurik egiten».


ETAri 'ezer ez emateko konpromisoa' agindu die Rajoyk bitkimei

Rajoy Terrorismoaren Biktimen Elkarteko zuzendariarekin bildu da ETAren adierazpenaren ondoren sortutako egoera aztertzeko. Popularren liderrak espetxe politikan irmo jarraituko duela hitz eman die.

Mariano Rajoy PPko presidenteak azaroaren 20ko hauteskundeak irabaziz gero ETAri "ezer ez emateko konpromisoa" agindu die biktimei.

Alderdi Popularreko presidentea eta Angeles Pedraza Terrorismoaren Biktimen Elkarteko presidentea ETAren agiriaren ondoren sortutako egoera aztertzeko bildu dira goizean, PPk Madrilgo Genova kalean duen egoitzan.

"Rajoy boterera heltzen bada, ETArekin ez negoziatzeko eta ezer ez emateko konpromisoa hartu du", esan du Pedrazak pozik bilera amaitu ostean.

ETAko presoen inguruko espetxe politika erlaxatuko ote den beldur dela esan dio Pedrazak Rajoyri, eta Alderdi Popularreko liderrak "ez duela amorerik emango" eta "ez diela ezer emango" hitz eman die biktimei.

Bileran Bilduren egoeraren eta Amaiurren etorkizunaren inguruan ere mintzatu dira. Pedrazak esan duenez, udal hauteskundeak baino lehen Bildurekin gertatu bezala, Rajoy Gobernuak Amaiurren kontrako helegitea aurkeztearen alde agertu da.


Palestinarren batasunaren aldeko deia egin du Hamaseko buruak Gazan

Hamasen 25. urteurrenean, Mexalek nabarmendu du NBEren onarpena "pauso txiki bat" izan dela, baina esan du Israel ez dutela "inoiz" onartuko


Azkoitiko II. Lasterketa Solidarioan izena emateko aukera, bihartik aurrera

Duela bi urte egin zuten moduan, aurtengoan ere lasterketa solidarioa antolatzen ari dira. Azkoitiko II. Lasterketa Solidarioa irailaren 23an da, eta lortutako dirua Aspanogi haur minbizidunen guraso elkartearentzat izango da. Antolatzaileak prestaketa lanetan buru-belarri dabiltza, eta zapatu honetan, irailak 2, izen-ematearekin hasiko dira.

Ttipi Ttapa elkarteko kideak bihar, zapatua, eliz atari aurrean egongo dira (eguraldi txarra eginez gero, Torre Zuri aurrean), 11:00etatik 13:30era, lasterketan parte hartu nahi dutenen zain. Egun horretaz gain, irailaren 12an, 14an, 19an eta 21ean, 17:00etatik 19:00etara, Torre Zuri aurrean egongo dira (eguraldi txarra eginez gero, Torre Zuri aurrean), eta irailaren 9an eta 16an, berriz, eliz atarian.

Antolatzaileek umeen eta helduen lasterketak antolatu dituzte. Umeena arratsaldeko 17:00etan izango da eta helduena, ordubete beranduago, alegia, 18:00etan. Helduen ibilbidea 4 kilometrokoa izango da, eta korrika edo oinez egin ahal izango da.

Honako hau da antolatzaileen lema: "TTIPI-TTAPA TTIPI-TTAPA, PIRATEI LAGUNDU BEHAR DIEGU ETA!"


Pulpo Eskubaloiko partiduen ordutegia

Martxoko bigarren aste bukaeran honako partiduak izango ditu Pulpo Eskubaloiak:

Aste bukaera eskubaloiz betea dator. izan ere, Pulpo Eskubaloiko taldeek hamabi partidu izango dituzte, eta horietatik bederatzi Zumaian izango dira. Larunbatean bost partidu, igandean hiru eta asteartean bat izango dugu.

Larunbat goizean hiru partidu izango dira; lehena Zalla Taberna Pulpoko infantil mutilak izango ditugu, ondoren Galdona Burdindegia Pulpoko infantil neskak eta amaitzeko Garaje Axiri Pulpoko Kadete nesken partidua izango dugu.

Larunbat arratsaldean Euskal Ligako oso partidu garrantzitsua ospatuko da Lubakin, Ttakun Taberna Pulpoko Jubenil neskak Usurbilen aurka jokatuko dute. Usurbilko taldea bigarren doa eta gure neskak hirugarren, baina soilik puntu bateko aldeaz, beraz garaipena lortu ezkero bigarren postua eskuratuko genuke. Aupa neskak! !

Larunbateko azken partidua Labarra Taberna Pulpoko Senior mutilena izango da. Lidergoan doaz, baina laugarren doan Egiaren aurkako partiduan ezinbestekoa izango da zerbait positiboa ateratzea. Aupa mutilak! !

Igande goizean hiru partidu izango ditugu, lehenik Euskal Ligako Txikixa Tabernako Jubenil mutilena izango da. Liderra dator, Urduliz, beraz partidu zaila izango dute, baina Pulpoko zaleen laguntzarekin partidua aurrera eramateko aukera izango dutelakoan gaude. Ondoren infantil neskak izango ditugu eta igandea amaitzeko kadete mutilak izango ditugu. Aupa neska/mutilak! !

Jardunaldia asteartean amaituko da, martxoak 13, bertan Euskal Ligako partida izango da, Trapaia Taberna Pulpoko neskak Zuazoren aurka jokatuko dute arratsaldeko 19:30tan.

Oharra: Larunbat arratsaldean, 17:30 tatik aurrera, Pulpoko Bulegoan kamisetak, poloak, sudaderak eta bufandak izango ditugu salgai. Lortu zurea! !

Aupa Pulpo! !


Ibarrako merkatariek banatu dute saria

Ibarrako merkatari elkarteak banatu du Gabonetako zozketako saria.

Ibarrako merkatari elkartearen Gabonetako zozketaren irabazleak eta udaleko zein merkatari elkarteko hainbat ordezkari.


Lore-jokoen 160. urtemugari buruzko erakusketa


Illunben jokatuko dute aurten Gipuzkoako Bertsolari Txapelketako finala

Irailaren 22an hasiko da lehiaketa, Orion. Maialen Lujanbio egungo txapeldunak ez du parte hartuko.

Irailaren 22an hasiko da aurtengo Gipuzkoako Bertsolari Txapelketa, Orion, eta abenduaren 16an bukatuko, Donostian Hain zuzen, Illunbe zezen-plazan izango da finala, lehen aldiz, 17:00etan hasita. Halaxe jakinarazi dute gaur antolatzaileek, aurkezpenean. G puntua izango du leloa txapelketak.

79 bertsolari ariko dira, eta haien artean ez da izango Maialen Lujanbio egungo txapelduna. Bai 2003ko finaleko beste zazpi lagunak: Jexux Mari Irazu, Iñaki Gurrutxaga, Ekaitz Goikoetxea, Aitor Mendiluze, Jon Maia, Jon Martin eta Amaia Agirre. Hauek, gainera, final-laurdenetan sartuko dira txapelketan.

Finalaurrekoak Eskoriatzan (azaroaren 17an), Oiartzunen (azaroaren 24an) eta Ordizian (abenduaren 1ean) jokatuko dituzte, 18:00etatik aurrera. Final-laurdenak, Azkoitian, Irunen, Eibarren, Zumaian eta Tolosan. Lehendabizi, sailkapen fasea, Orion ez ezik, Legazpin, Hernanin, Zaldibian, Usurbilen, Zumarraga-Urretxun, Ataunen, Getarian, Elgetan, Errenterian, Arrasaten eta Hondarribian.

Hemeretzi lagun ariko dira epaile, eta zazpi gai-jartzaile. Antolatzaileek esan dutenez, aurtengo txapelketa "inoiz baino anitzagoa" izango da.


Esperotakoa esan du Zapaterok (Bero-beroan)

Bake prozesuaren errepide mapa eginda ez balego, oso artega jartzeko moduko egoera batera iristen ari garela pentsa zitekeen, nagusiki su-eten iraunkor batekiko espero zitezkeen zenbait keinu ez direlako ikusten, batez ere presoak eta eremu judizialaren eremuetan. Baina errepide mapa bat egon badago, eta oso zail da interpretatzen gertatzen ari den keinu gurutzaketa diseinatutakoarekin bat datorren ala ez. Baietz dirudi, hala ere. Jose Luis Rodriguez Zapaterok ekainean ekingo dio ofizialki ETArekin hitz egiteari, baina horrez gain, euskal politikan, lehen lerroko gaia alderdien mahaiarena da. Kontua da publikoki bederen Madril ari dela administratzen prozesuaren denbora eta mahaiari dagokionez, orain arte nola jokatu den ikusita, zuzenagoa da pentsatzea irailean baino abenduan osatuko dela. ETAk eta Gobernuak hitz egingo dutena eta alderdien artean hitz egin behar denaren artean denbora utzi nahi dela alegia. Bitartean, logikoena litzateke espetxe politikan eta Batasunako buruzagiekiko jazarpenean ikusgarriak diren keinu positiboak gauzatzen hastea.


Maik Kigenek eta Nazare Welduk irabazi dute Donostiako Krosa

Parte-hartzaileek eguraldi txarrari egin behar izan diote aurre, eta lokatza izan dute lagun. Horregatik gaurko denborak ez dira oso onak izan.

Donostiako Nazioarteko krosaren 57. ekitaldia eguerdian jokatu da, Donostiako hipodromoan.

Gizonezkoetan, 2010eko txapeldunak, Maik Kigen keniarrak, erraz irabazi du. Lehia bizia izan da Kiputo Konselus eta Josefat Kiprono bigarren eta hirugarren sailkatuen artean. Seigarren arabar batek egin du, Iban Fernandezek. Emakumezkoetan, Nazare Weldu eritrearrak eskuratu du garaipena.

Parte-hartzaileek eguraldi txarrari egin behar izan diote aurre, eta lokatza izan dute lagun. Horregatik gaurko denborak ez dira oso onak izan.


Langabeek hiriko kiroldegietako tabernak kudeatzea proposatu du Donostiako PSEk.


Josu Esparza espetxeratu du Ismael Moreno epaileak, behin-behinean

Espainiako Poliziak Ventura Tome Espainiaratu du, Belgikako agintariek euroagindua onartuta

Herenegun atxilotu zuen Frantziako Poliziak Josu Esparza Amnistiaren Aldeko Mugimenduko ordezkaria, eta atzo Ismael Moreno epaileak espetxeratzeko agindua eman zuen, harik eta Fernando Grande Marlaska epailearen aurrean deklaratu arte. Ekineko kide izatea egozten dio Marlaskak eta espero da bihar deklaratuko duela epaile horren aurrean. Era berean, atzo Iruñean Eleak mugimenduko Asier Biurrunek «probokaziotzat» jo zuen bi estatuek egungo testuinguru politikoan jazarpen politikoaren ildotik jarraitzea. Atxiloketa Euskal Herriaren gehiengo sozialaren borondatearen aurkako kolpea dela deritzo: «Gure aburuz, eskubideen eta askatasun politikoen urraketetan dagoen marra gorria zeharkatu egin dute estatuek».

Horregatik Denok gara Josu lelopean, Espainiako Gobernuaren Nafarroako ordezkaritzan elkarretaratzera deitu du Eleak-ek. Ordu horretan bertan, Esparzaren senideek, Eleak-eko ordezkariek eta eragile politiko eta sozialek osatutako ordezkaritza batek Elma Saiz Gobernuko ordezkariarekin batzartuko dira, eta Esparza berehala aske uzteko exijituko diote. Asier Biurrunek gogora ekarri du Esparzak betidanik lan politikoa eta publikoa egin duela, eta horregatik, jazarpen politikoari amaiera emateko eskatuko diote Saizi.

Esparzak espetxean jarraitzen badu, azken bi astetan bildutako 600 autoinkulpazio aurkeztuko ditu Eleak-ek. Dokumentu hori sinatzen duten herritarrek adierazten dute jakinaren gainean daudela zer nolako lana egin duen Josu Esparzak, bere jarduera politikoa presoen eskubideen urraketak eta torturak salatzera bideratuta egon dela eta horregatik guztiagatik bere militantzia politikoa zigortu nahi izan dutela. Hala, Eleak-ek bultzatutako autoinkulpazio kanpainaren baitan, eurak ere errudun direla deklaratzen dute herritar horiek.

Prentsaurrekoan, Josu Esparzaren gurasoak —Juan Esparza eta Txaro Iraizoz— eta bere bikotekidearenak zeuden —Loli Perez eta Patxi Bakedano—. Txaro Iraizozek aditzera eman du herenegun 18:30etan Josu Esparzak bere abokatuarekin hitz egitea lortu zuela, eta lehen orduetako tratua ona izan zela aipatu ziola.

Josu Esparzaren atxilotzea eta Espainiaratzea salatzeko elkarretaratzeak egin zituzten atzo Baionan eta Maulen. 400 lagun bildu ziren Baionan, Giza Eskubideen Ligakoak eta CFDT, LAB, AB, Batasuna, Solidaires, Segi, Europe Ecologie, Cimade... eragile andana ere presente zirela; 50 pertsona batu ziren berriz, Maulen.

Ventura Tome Espainiaratua

Bestalde, Espainiako Poliziak Belgikatik Espainiara eraman zuten atzo Ventura Tome ustezko etakidea, Belgikako agintariek haren aurkako euroagindua onartuta. Tome joan den urriaren 28an atxilotu zuten, Belgikan. ETAk urriaren 20an jardun armatuaren behin betiko amaiera iragarri eta lehenbiziko atxiloketa izan zen hura. Auzitegi Nazionalaren aginduz Espainiaratu dute 58 urteko Pasaiako herritarra.


Motorzaleen bilkura Mendi Kafe Rock-en seigarren urteurrenean

Larunbat eguerdi eta arratsean motorren burrunba nagusitu zen zenbait unetan Lasarte-Oriako kaleetan. Mendi Kafe Rock tabernak seigarren urteurrena ospatu zuen motor-zaleen bilkura batekin. Ia 200 motor gidari etorri ziren hainbat lekutatik Lasarte-Oriara. Goizean era eta tamaina ezberdinetako motorrak eta aspaldiko bi auto zahar Udaletxe aurrean izan zituzten aparkaturik tabernan hamaiketako egiten zuten bitartean, gero, eguraldi oso ona ez bazen ere Kostako bidetik joan etorria egin zuten eta 14:30ak inguruan Araetara abiatu ziren motor gidari eta lagunak bazkaltzera. Arratsaldeko festa luze joan zen, Transistores 50 taldearen kontzertua izan baitzen bazkal-ostean eta ondoren lagunarteko giro onak jarraitu zuen bai jatetxean eta baita gauean Mendi Kafe rock tabernan ere.


Ogia eskura, ia mugitu gabe

Antziola auzoan ogia erosteko, herritar batzuk zailtasunak dituztela ikusita, Antziola okindegiak ogia banatzeari ekin dio auzoan zehar, furgonetarekin. Plaza ingurutik pasatzen dira 09:30ak aldera.


Zapore gaziko puntua

Bitan aurrea hartu arren, Alavesek ez du izan Leganesen erreakzioari eusteko gaitasunik. Lehenengo itzulia 23 punturekin amaituko dute gasteiztarrek

Golak. 1-0: Laguardiak (10. min.). 1-1: Guerrerok (45. min.). 2-1: Edgarrek (51. min.). 2-2: Insuak (84. min.). Epailea. Munuera Montero. Txartel horiak: Alaveseko Theori, Alexisi eta Ibai Gomezi; eta Leganeseko Gabrieli, Adrian Marini, Lucianori eta Szymanowskiri. Bestelakoak. 19.126 ikusle Mendizorrotzan.

Ezer erakutsi badu, sendotasuna erakutsi du Alavesek denboraldi honetan. Joko distiratsurik gabe ere, defentsako lan eraginkorrari esker puntuak batzeko gaitasun bikaina azaldu du. Bada, berme horretatik urrun, bi puntuk ihes egin zioten atzo Mendizorrotzatik, Leganesen aurka. Bitan aurrea hartu arren, ez zuen izan aurkariaren erreakzioari eusteko indarrik, eta puntu bakarrarekin konformatu behar izan zuen. Irabazi ezin denean, berdinketa ere txarra ez dela esan ohi da, baina zapore gaziko puntua izan zen Mauricio Pellegrinoren taldearentzat. Besteak beste, eskura izan baitzuen garaipena. Lehen itzulia 23 punturekin amaitu du. Bada zerbait.

Ezin hobeki ekin zion lehiari Alavesek. Bere tokian egon zen lehen minutuetan, eta, partidako lehen gol aukera garbian, ederki atera zituen babak eltzetik Laguardiak. Korner bateko aldaratzea jaso ondoren, baloia jaurti, eta 1-0ekoa egin zuen, 11. minutuan. Zailena egina zuten etxekoek, partida kontrolatzea baitzuten hurrengo zeregina. Baloia egoki mugitu zuten, pazientzia eta lasaitasunez, eta Leganesek berak kilimarik egiteko zantzurik ere ez zuen erakutsi. Kalitate aldetik murritz aritu zen Asier Garitanoren taldea. Ordea, lehen zati osoan arriskurik sortu ez arren, azken jokaldian banakoa egin zuen Guerrerok. Iago Herrerinek baloia luze jo, Machisek kontrolatu, eta, sakonean pase ona emanda, Guerrerok ez zuen barkatu.

Berdinketa kolpe gogorra izan zen Alavesentzat, baina bizitasun handiarekin zelairatu zen bigarren zatian, garaipena lor zezakeela sinetsita. Azkar lortu zuen saria: 51. minutuan. Ibai Gomezek erdiratu eta Edgarrek oinaren puntarekin baloia jota, 2-1ekoa lortu zuen. Beraz, berriro ere emaitzari eustea tokatu zitzaien gasteiztarrei. Zelai erdia indartuta, Pellegrinok egin zuen hamaika ahalegin, baina 85. minutuan Insuak binakoa egin zuen, eta Mendizorrotza izoztuta utzi. Estadioa etzi berotuko da berriz. Kopako finalerdiak daude jokoan.


Olentzerori eskutitza idatzi eta opariak irabazteko aukera egongo da KZgunean

Abenduaren 22ra arte jasoko dituzte eskutitzak. Irudia kzgunea.net

Iaz egin zen moduan KZguneak opariak banatuko ditu bertako erabiltzaileen artean. Horretarako baina, Olentzerori eskutitza idatzi behar zaio eta eskutiz guztien artean zozketa eginda zozketatuko dituzte opariak.

Parte hartu dezakete:

-KZguneko erabiltzaile helduak

-Adin txikikoak heldu batez lagunduta

-KZguneko erabiltzaileak ez direnak KZguneko zentru batean eman dezakete alta.

Zozketaren emaitza jakinarazteko sarituekin harremanetan ipiniko dira eta horrez gain, zozketaren emaitza www.kzgunea.net helbidean jarriko dute.


Tokiko Gobernu Batzordea gaur

Tokiko Gobernu Batzorderako ohizko bilera izango da gaur udaletxean. Eguerdiko 14:00etan hasita, besteak beste honako gaiak aztertuko dituzte: udaleku irekietako eta kirol udalekuetako begiraleen lan poltsa eta udaltzaingoen 2009. urteko lan egutegia


Erretiratuen ibilaldi neurtua egingo dute etzi

Aizkorri Mendizale Elkarteak eta Beasaingo Udalak antolatuta, erretiratuentzako XVII. ibiladi neurtua egingo dute Beasainen larunbatean. 08:30ean abiatuko dira eta Arriaranen egingo dute

hamaiketakoa.


'Terrorismoaren biktimak oroitzeko' adostasuna lortu nahi du Udal Gobernuak

"Terrorismoak eragindako biktima guztiak oroitzeko", Getxoko Udalak ordezkaritza daukaten alderdi guztien arteko adostasuna lortzen saiatuko da, hiru hilabeteko epean, Bozeramaleen Batzordeak. Hori lortzeko asmoa adierazi zuen Iñaki Zarraoa alkateak, abenduaren 19ko osoko bilkuran, ETAk hildako 15 lagun Getxoko semetzakoak egitea proposatzen zuen PPren mozioa bertan behera gelditu ostean. Gobernu Taldea osatzen duten EAJ, EA eta IU-EB alderdiek popularren eskaeraren aurka agertu ziren.

Imanol Landa Gobernu Taldeko bozeramaleak adierazi zuenez, PPk aurkeztu zuen Getxon hildakoen zerrenda "zehaztasunik gabekoa da" pertsonak falta direlako.Lagun horiek Getxoko semetzakoak izendatzeko jarraitu behar den tramitazioa ez dutela ezagutzen ondo erakutsi dutela popularrek gaineratu zuen. Are gehiago, "edukiera politikoa duen mozioa aurkezteko, terrorismoaren biktikak erabiltzea" leporatu zien Landak.

Carlos Aranguren PPko ordezkariak aitzakiatzat jo zituen Gobernu Taldeak mozioaren kontra agertzeko amandako arrazoiak. Luis Almansa PSE-EEko bozeramaleak, berriz, lagun horiek Getxoko semetzakoak izendatu ala ez alde batera utzita, "gaurko lehentasuna ETAri amaiera ematea eta honek eragindako biktimei elkartasuna erakustea" dela adierazi zuen.

IU-EBk, bere aldetik, mozioaren aurkako jarrera azaltzeaz gain, gai horren inguruan adostasuna lortzeko ahalegina egitea eskatu zien talde politiko guztiei.

Beste alde batetik, argi utzi nahi izan zuen Imanol Landak Getxoko Udalak beti egingo duela lan biolentzia baztertzeko eta gaitzesteko, eta aldi berean, terrorismoaren biktima guztiei errespetua erakusteko, “ETAk, GALek, torturak, sakabanaketak, frankismoak eta gerra zibilak eragindako biktima guztiei”.


Ibilaldia, "XXI. menderako erronketara" egokitzeko

Portugaleteko Asti Leku ikastolak antolatuko du 2013an Bizkaiko Ikastolen jaia, maiatzaren azken domekan.

Ezkerraldeko orografia ez ezik, euskarak berton izan dituen "zailtasunak" izan dituzte irizpide "Aldapa Leunduz" leloa hautatzerakoan. Txus Bilbao Asti Lekuko zuzendariak azaldu duenez, "Asti Lekuk aldapaz beteriko Ezkerralde honetan eragile eta lankide izaten jarraituko duela adierazi nahi du, bai euskara eta bai gizartea orokorrean pairatzen ari diren garai hauei guztion artean, lankidetzaz, elkartasunaz egingo diegula aurre".

Gaur, Bilboko Kafe Antzokian aurkeztu dute jaia, ikastolako zenbait gaztek antzerki bidez aurkeztu dituzte aurtengo leloak eta helburuak. Bildutako dirua, ikastola "XXI. mendeko erronketara moldatzeko" erabiliko dute. Bilbaok jakinarazi duenez, bigarren hezkuntzako eraikin berria eraiki eta ikastolaren espazioak egokitu behar dituzte ikasle guztiei leku emateko.

Oraindik lan asko egiteko dagoela azaldu du Asti Lekuko zuzendariak, baina "gogotsu" direla azpimarratu du. "Zailtasunez eta ilusioz elkarlanean gara, ikasleak, langileak eta, zer esanik ez familiak".

Bigarrenez antolatuko du Portugaleteko ikastolak jaia, izan ere, 1982an antolatu baitzuen lehen aldiz.


'Suminduak' Bruselara iritsi dira eta lehen batzarra egin dute

"Brusela ez da helmuga, beste urrats bat baizik", esan dute. Tokiko agintariek kanpatzeko baimena ukatu diete, kanpatze librea debekatuta baitago Belgikan eta 48 "sumindu" atxilotu dituzte.

Espainiako ehun 'sumindu' inguru Bruselara iritsi dira larunbat arratsaldean eta Elisabeth parkean bildu dira inolako istilurik gabe.

Espainia eta Frantziatik abiatutako martxak 19:10ak aldera iritsi dira, baita Donostiatik, Bilbotik eta Gasteiztik ateratakoak. Guztiak txalo artean, besarkadekin eta espainolez eta frantsesez abestutako kantekin hartu dituzte.

Poliziaren iturrien arabera, 400 pertsona inguru bildu dira parkean lehen batzarra egin eta leku horretan, hirigunetik bi kilometrora, kanpatzeko erabakiari eusten dioten ala ez erabakitzeko.

"Brusela ez da helmuga, beste urrats bat baizik", esan du Julian Garcia Bartzelonatik etorritako 'sumindua'k. Bere ustez, "ordezkaritza demokratikoarekin arazo bat dago".

Atxilotuak, kanpatzea debekatuta dutelako

48 "sumindu" atxilotuak izan dira, horien artean hainbat espainiar.

"Suminduek" astebeteko kanpalekua jarri nahi zuten Elizabeth parkean eta poliziak bertatik bota dietenean hasi dira istiluak.Tokiko agintariek kanpatzeko baimena ukatu diete, izan ere, kanpatze librea debekatuta dago Belgikan. Suminduen erabakiaren zain, 30 kanpadenda jarri dituzte Elisabeth parkearen sarreran.


LGTBIQ + kolektiboaren aldeko aldarriak nagusitu dira goizeko manifestazioan

LGTBIQ+ pertsonen eskubideen aldeko eta sexu askapenerako Nazioarteko Eguna da gaur, ekainaren 28a, eta hori dela eta, hainbat herritar atera dira dira kalera talde honen eskubideak aldarrikatzeko asmoz.


Hitzen balioa hausnartzeko antzezlan ezberdina ikusgai datorren astean

'Balitzen hioa' antzezlana estreinatuko dute Eskoriatzan korrika kulturalaren baitan, hilaren 22an, 19:30ean, Eskoriatzako unibertsitatean. Ainhoa Aguirreazaldegi, Maialen Lujanbio, Andoni Egaña eta Uxue Alberdi bertsolariek testu batean sakondu dute, euren ustea islatzen duena. Eta orain, prestatutako gidoi hori, agertokira ekarri dute Esti Curiel, Leire Ugarte eta Hodei Unzueta aktoreek.

"Ikuskizuna ezberdina da; hasieratik esperimentu gisa planteatu genuen. Lau bertsolariei baldintza gabe nahi zutena idaztea planteatu genien", azaldu digu Hodei Unzueta aktoreak. "Guk lotura eman diogu testu horiei eta istorioa sortu. Hitzen balioa da gaia. Hausnarketa ezberdinak azaleratzen dira bertan".

Hala, ikusleari ere gogoeta hori egiteko, hitzen balioen inguruan hausnartzeko, gonbidapena egiten die Balitzen hioa ikuskizunak.

Erraza eta entretenigarria

Testu sakonak dituen arren, erraz ikusten den antzezlana dela azaldu digu Unzuetak. "Ikuspuntu ezberdina da, testuak sakonak eta bost bider irakurri behar direnak; baina lehen aldian dena jaso ez arren, oso entretenigarria da obra, hasieratik bukaera arte. Eszenografia ere oso polita da eta entretenigarria; obra ez da astuna egiten", gaineratu digu.

Urtebeteko lanaren ostean, orain, herriz herri aurkeztuko digute lau aktoreek ikuskizun berezi eta ezberdin hau. Hilaren 22an, Eskoriatzako unibertsitatean 19:30ean ikusgai.


Aix En Provence eta Montpellier arteko etapa, zuzenean

Seigarren jardunaldia izango da gaurkoa Tourrean. Lasterketaren kontakizuna Fermin Aramendik, Xabier Usabiagak eta Pedro Mari Goikoetxeak egingo dute.

Aix en Provence eta Montpellier arteko Tourraren seigarren etapa izango dugu gaur ikusgai zuzenean ETB1 eta eitb.com-en, 14:55ean. Esprinterretzat berezia izango da etapa, laua eta ez oso luzea. Lasterketaren kontakizuna Fermin Aramendik, Xabier Usabiagak eta Pedro Mari Goikoetxeak egingo dute ETBrentzat.


Adurtza ikastolak 30 urte, buruhandi ikusgarriekin

Larunbatean bere 30. urtemuga ospatuko du eskolak; hitzordurako paperezko panpinak egin dituzte auzolanean.

Urteurren berezia izango da aurtengoa Gasteizko Adurtza ikastolan. Larunbatean ospatuko dute eskolaren hogeita hamargarren urtemuga, eta hitzordurako auzolan berezia egin dute ikasleek eta gurasoek: gaztetxoen marrazkietatik abiatuta, buruhandiak egin dituzte elkarlanean, David Tavares diseinatzailearen eskutik.

Historia luzea du honezkero Adurtza auzoko ikastola publikoak. Lehenengo umeak Armentian hasi ziren, Oblatas komentuan, Banbi eta Odon Apraizeko ikasleekin batera. Duela hogei urte, ordea, Hezkuntza Zerbitzuak Aldunditik Jaurlaritzara igaro ziren, eta Oblatasen zeuden Adurtzako ikasleak Mirentxu-Guruzmendi ikastetxera eraman zituzten. A eta B ereduak elkarturik zeuden orduan eta, Administrazioarekin etengabeko negoziazioak egin ondoren eta hainbat gainbehera gaindituta, Gasteizko hegoaldean ikastola osorik euskaldun bat sortzea lortu zuten familiek, gaur egun kokatua dagoen eraikinean bertan. Urteetan zehar, Arabako beste herri batzuetako ikasleak hartu ditu ere eskolak, Urizaharra, Trebiñu, Manzanos, Beranturi, Okina eta Otazu kasu.

Larunbatean, hogei urte hauek guztietan egindako lana ospatzeko urtemuga-jai ireki bat antolatu dute, goiz eta arratsaldez eskolan bertan. Umeentzat jolasak eta kirol-txapelketak antolatu dituzte besteak beste, baina aurtengo nobedade nagusia beste bat da: auzolanean egindako buruhandiak.

Ideia hori nola sortu zen azaldu du David Tavares panpin-egileak Alea FM irratsaioan, Radio Vitorian: "Buruhandiak nire kasa egiten hasi nintzen, seme-alabekin jolasteko; halako batean, eskolako ospakizun batean erakustea proposatu nion eskolako jai-batzordeari; ideia gustatu, eta aurtengo urtemugarako lantegi bat antolatzea erabaki genuen".

"Eskola egiteko modu bat"

Buruhandien balioa panpinez haragokoa dela azaldu du Tavaresek: izan ere, "ikasle, guraso eta, neurri batean ere, irakasleen artean elkarlanerako aritzeko" aitzakia polita izan da. "Parte-hartzea sustatzeko tresna bat izan da, ikastola eraikitzeko beste modu bat lantzeko". Jatorriko diseinuak umeek eurek egin dituzte: "Lehiaketatxo bat antolatu genuen, diseinurik politenak aukeratzeko; ondoren, ederrak izateaz gain egingarriak zirenak hautatu genituen". Izaki beldurgarriak behin eginda, izenak aukeratzeko prozesuan murgildu dira, hori ere modu parte-hartzailean egingo baitute Adurtzan. Emaitza larunbat honetan erakutsiko dute ikastolan.

Baratza aretoan ikusgai

Ikastolako ekimen honetaz harago, buruhandi-egile oparoa da David Tavares gasteiztarra. Bere panpinak, katamaloak, izaki mitologikoak eta objektu bizigaiak Gasteizko Baratza aretoan daude dagoeneko ikusgai (Aldabe plazan), ekainaren 30era arte, Burugabekeriak izenburupean. Urte hauek guztietan egin duen lana ezagutarazteko, www.burugabe.com webgunea du ere Gasteizko artistak. Larunbat honetan, ordea, auzolanean egindako panpinak izango dira protagonista, Adurtza ikastolan.

Jaiaren egitaraua

Ospakizunari 10:30ean hasiera emango diote Adurtza ikastolan. Esku pilota, pata eta putxea eta boleibola izango dira ordu horretan. Ondoren, 11:30ean ponpa eta makillaje tailerrak egongo dira eta keramika erakusketa. 12:30ean, euskal dantzak eta ordu erdi beranduago street dance-a. Ostean herri bazkaria egingo dute eta arratsaldea alaitzeko, 16:30ean disko txikia prestatu dute, Sustrai Doinuak-ekin. Horrez gain, goiz osoan zehar munduko jolasak, zezen mekanikoa, futbolin erraldoia, buruhandiak, puzgarriak eta artisauka izango dira.


“33 Ezkil” eleberria aurkeztu digu Miren Gorrotxategik

Iaz, Agustin Zubikarai beka irabazi zuen Miren Gorrotxategik, eta aurten argitaratu du “33 Ezkil” eleberria. Baserri giroko Thriller bat dugu, misterioz betea. Thriller generoko nobela bada ere, baditu beste hainbat gai, horien artean baserri eta hiri giroaren arteko gatazka, belaunaldi ezberdinen arteko talka, bikote harremanen gorabeherak, anai-arreben arteko gorroto eta ezinikusiak… Pozik agertu da Miren Durangon bizi izandakoarekin, irakurlearekin berba egin ahal izan duelako.

https://bilbohiria.com/docs2/2016/durangokoazoka/161206_miren_gorrotxategi.mp3

Deskargatuhemen.


61,5 milioi euro irabazi zituen iaz Banco Guipuzcoanok, 2007an adina

Batzar nagusian Javier Etxenike izendatu dute finantza erakundeko lehendakari, eta aurten iazko emaitzei eustea daukate erronkatzat


Iturbideko kantoiko zatia falta da Zerkaosteta kaleko obrak bukatzeko

Ezustekorik ezean, irailaren amaieran bukatuko dituzte Zerkaosteta kaleko eta Ferixalekuko aparkalekuko obrak; Uriburukoak bukatuta daude

Zerkaosteta kaleko obrak nahiko aurreratuta doaz abuztuko oporraldiaren ostean. Dagoeneko zorua zolatuta dago, galtzada-harriekin, eta, obra nagusiari dagokionez, erremateak egitea besterik ez da falta. Hala jakinarazi du Izaro Agirrek, obretako udal teknikariak.

Hori bai, Iturbide egoitzaren ondoko kantoiko obrak egitea falta dela ere gaineratu du hark. Hain zuzen ere, Garibai kaletik Zerkaostetara igotzeko pasabidea egokitu egin behar dute; baita Iturbide egoitzaren sarrera ere. Hala, batetik, aldapa berria egingo dute, orain arte zegoena baino malda txikiagoa izango duena. Halaber, lehengoa baino luzeagoa ere izango da. Helburua da aldapa horrek irisgarritasun irizpideak betetzea. Eta bestetik, eskailera berriak ere ipiniko dituzte, orain arte zeudenak estuegiak ziren-eta.

Hain zuzen ere, udal teknikariak jakinarazi duenez, aurreikuspenen arabera, datorren astean ekarriko dute kantoirako pasabide berria. Behin hura ipinita, erremateak egin eta obrak bukatutzat emango dituzte.

Ferixalekuko aparkalekua Eta eguraldiak askorik oztopatzen ez badu, behintzat, irailean bukatuko dituzte, baita ere, Ferixalekuan egiten dabiltzan lanak.

Hain zuzen ere, Ferixalekuko jolastokian dagoen aparkalekurako irteera berria egiten dabil Udala. Izan ere, aparkalekuaren orain arteko irteera ez zen egokia, justu oinezkoen pasabidera ateratzen zelako. Gainera, autoen joan-etorriaren eraginez, irteera horretan zegoen espaloiaren egoera nahiko txarra zen.

Hori guztia kontuan hartuta, irteera berria egingo diote aparkalekuari. Orain arteko irteeratik metro batzuk urrutirago, Amaia antzokirantz. Eta horrekin batera, ate irristailu bat ipiniko dute, eskola orduetan itxita egongo dena, umeak babesteko. Eta eskola orduak bukatzen direnean, udaltzainak arduratuko dira hura zabaltzeaz.

Uztailean hasi zituzten obrak eta abuztuan etenda egon dira. Orain, hastear daude. Hain zuzen, gaztetxerantz ematen duen aparkaleku zatia inpermeabilizatzea falta da. Atea eta baranda, berriz, eskatuta dituztela jakinarazi dute.

Uriburuko berritze lanak Eta obren errepasoarekin bukatzeko, Uriburu kalekoak uztailaren amaieran bukatu zituztela gogorarazi dute Udaletik. Beraz, harrezkero, Erguin auzoan autoen zirkulazioa normaltasunera bueltatu dela gaineratu dute.

2006ko bukaeran hasi zituzten Uriburu kaleko 9 eta 29. atarien artean obrak egiten. Hain justu ere, kalearen zati horretako azpiegitura guztiak berritzen ibili dira harrezkero.


Elizatxo hiribidean eraikinak eraisten hasi da udala

Eremuan etxebizitzak egingo dituzte.

Elizatxo hiribideko hainbat eraikin eraisten hasi da Irungo Udala. Alarde-Olaketa eremuaren ordenazio berriaren harirako lanak dira egiten ari direnak, izan ere, bertan 150 etxebizitza egitekoak dira, 46 babes ofizialekoak.

Aldi berean, eremu horretan 650 metro koadroko ekipamendu publiko eremua prestatuko dute, eta etxebizitzen azpian erabilera komertzialerako 2.000 metro koadro izango dira erabilgarri. 250 garaje plaza ere aurreikusi dituzte.


Mahats urte eskasa

Iaz mahatsaren kontakizuna arretaz jarraitu zuenak, honezkero igarri du aurten ez dagoela apenas aipamenik. Arrazoia oso sinplea da: urte eskasa doa, mahats asko galdu da, dagoeneko. Eta ez Esteñibarren bakarrik, Bizkaia aldean arazo asko dago, Gipuzkoan ez dakit.

Gorrin eguraldia nagusitu da aurtengo udan: hezetasun handia, sirimiri eta ihintz ugari, sargoria, zeru garbi gutxi… Berez, apirilean hasita mahastiari egiten diogun tratamenduak nahikoa behar luke horri guztiari aurre egiteko, baina aurten ikusi da oraindik ez dugula dena ondo egiten.

Galeraren arrazoiak bat baino gehiago izango dira eta badut honetaz kexa puntu bat erakundeekin. Bizkaian, Aldundiak oso kontrolatuta dauka txakolinaren sektorea, eta gainera badugu txakolingileon elkarte bat ere, Bialtxa izenekoa. Ordea, urtea hain txarra joan arren, ez dute ahalegin berezirik egin arazoa aztertzeko eta akatsak igartzeko, hurrengo urtetan gauzak hobeto egin ditzagun. Bakoitzak bere aldetik atera behar izan ditugu ondorioak.

Gabezia horrek eraginda, mahastizaintza liburuetara jo dut. Eta uste nuena baino askoz gehiago ikasi dut. Hainbat akats aurkitu ditut nire jardunean, hobeto ezagutu dut mildiu gaitza eragiten duen onddoa, eta hartu ditut hainbat erabaki datorren urterako.

Eta ez dut sufritu. Pena ematen dit mahats galduak, baina lasai hartu dut galera. Uste dut baduela zerikusirik Kutxako lan aldaketak: lehen, haserre nenbilenean, mahatsak eman behar zidan poza eta fallatzen bazuen, akabo mundua; orain, han pozik nabil, eta hobeto eraman dezaket mahatsak kale egitea. Lagun batek esan dit blog honi berari ere antzematen zaiola tonu alaiagoa, azken boladan.

Total, aurtengo abuztuan, nola mahatsa bera eta mahatsondoak triste samar dauden, pentsatu dugu mahastia behintzat dotore jartzea. Eta bi asteotan jotafuego ibili gara Joxe/Bego/Gurutze/Fatima eta bostok belarra apaintzen.

Lan gogorra da, baina oso esker onekoa. Ikusi bestela:


Munduko nekazaritza, Txorierrin hizpide

Uztailaren 16tik 24ra bitartean Vía Campesinaren VII. nazioarteko konferentzia izango da Derioko Seminarioan. Hainbat herrialdetatik etorritako 400 ordezkarik mugimenduaren ildo nagusiak aztertuko dituzte bertan, eta datozen urteetan jorratu beharreko estrategiak zehaztuko dituzte.

EHNE, Euskal Herriko Nekazarien Elkartasuna, nekazari eta abeltzainen sindikatua da, eta konferentzia eta haren inguruan egongo diren ekintzak antolatzeko ardura du. Alazne Intxauspe Elolak, sindikatuko kideak, Vía Campesina mugimenduaren nondik- norakoak azaldu dizkigu. “1993. urtean sortutako mugimendua da, Monsen, Belgikan, egindako biltzarraren haritik. Mundu mailako mugimendua da eta horretan 73 herrialdek eta 163 erakundek hartzen dugu parte, nekazaritza edo arrantza arlokoak. Sistema kapitalistak gero eta indar handiagoa du munduan eta lehenengo sektoreak ere badu industrializazioko eredurako joera. Kapitala, merkataritza askearen tratatu eta agroindustriaren aurrean, guk eredu txikiago bat defenditzen dugu, familiarra, baserri eredu bat; hau da, Euskal Herrian beti egon dena”.

Intxauspek esandakoaren arabera, konferentzian mugimenduaren nondik-norakoak aztertu eta etorkizunari begira jorratu nahi diren ildo estrategikoak eztabaidagai izango dituzte. “Besteak beste, merkataritza askearen tratatua, agroekologia, elikadura burujabetza, genero indarkeria, gazteek lurra eskuratzeko dituzten arazoak eta beste hainbat gai landuko ditugu. Era berean, konferentziaren helburuetariko bat zera da, taldea egitea, mugimendua indartzea, zerk batzen gaituen ikustea”. Vía Campesinaren barruan bederatzi eskualde daude: lau, Amerikan; bi, Afrikan; beste bi, Asian; eta bat, Europan. Palestina eta Afrikako iparraldea batu eta beste eskualde bat osatzeko eskatu da. Konferentzian 10. eskualde horren sorrera ere bultzatu egingo da, ziur asko.

EHNE sindikatuko kidearen esanetan, mugimenduan elikadura burujabetza kontzeptua txertatzea giltzarria izan da. “Argi dago elikadura burujabetza ez dela berdin Euskal Herrian, Senegalen edo Kanadan. Baina kontzeptu ideologiko-politiko bezala denok marko berdin bat eduki eta horren alde egitea lortu dugu”. Eta, horrela, kolektiboak sortu dira eta bakoitzak arlo espezifiko bat ikertzen du, dela haziena, edo lurra edo nekazarien eskubideak. “Nolanahi ere, badakigu, gero, herrialdearen arabera, bakoitzak bere erara egin edo moldatu behar duela. Bestetik,esan liteke elikadura burujabetza kontzeptua gizarteratzea garrantzitsua izan dela, ze askotan ustea dago hori lehen sektoreari bakarrik dagokiola, eta ez da horrela; gizarte osoaren ardura da.

Mugimendua gizarteratzea

Tankera honetako nazioarteko ekintza bat Derion, Euskal Herrian, antolatzea erantzukizun handia da sindikatuarentzat, baina, aldi berean, aukerak ekarriko ditu. “Munduak arreta Euskal Herrian ipintzeaz gainera, gure lana eta errebindikazioak hurbildu ahalko dizkiegu herritarrei”. Eta Vía Campesina eta bere eginkizuna gizarteratzeko hain zuzen ere, herritar guztiei zuzendutako hainbat ekintza antolatu dira konferentziaren inguruan. “Karpa handi bat ipiniko da, eta herritarren eta delegatuen arteko topagunea izango da. Ikerketak aurkeztuko dira bertan, adibidez, gazteek eta emakumeek lehenengo sektorean sartzeko dituzten arazoak aztertzen dituztenak; arrantza inguruko dokumentala ere emango da; feminismoari buruzko mahai-ingurua egingo da; hizkuntza minorizatuei buruzkoa ere bai… Zerbait ludikoagoa ere antolatu nahi genuen, eta datozenei gure kultura eta folklorea erakutsi. Horretarako, herri kirolak egongo dira, Aiko taldearen dantza saioa, musika, ETS taldearen kontzertua eta kantu afaria, batzuk aipatzearren”.

Nekazaritza soziala bultzatzen

Vía Campesinak eta harekin bat egiten duten baserritarrek ahalegina egiten dute nekazaritza soziala bultzatzen. Jose Antonio Lekue larrabetzuarrak azaldu digun moduan, eredu hori batez ere ezaugarri bik bereizten dute: alde batetik, lan egiteko era; eta, bestetik, merkatua. “Nekazaritza industriala sartu denean, gaur eguneko merkatutik baztertu gaituzte ekoizle txikiak. Superprodukziorako joera egon da, merkatu handien alde egin da, produktuak munduan zehar ibili dira, leku batetik bestera, eta salmenta zuzena alde batera utzi da. Era berean, lurra abandonatu egin da eta azken 40 urteotan hori beste helburu batzuetarako erabili da. Ondorioz, gero eta baserritar gutxiago gaude. Eta kalte lurraren erabilpenari ez ezik jakintzari ere egin zaio”.

Honek beste merkatu bat sortzeko beharra ekarri du, ekoizle eta kontsumitzaileen artean harremana zuzena bultzatu duena. Lekueren esanetan, nekazaritza industrial horretatik kanpo bizi izatea ez da erraza, baina egin daiteke. “Euskaldunok, herri moduan, ezin dugu nekazaritza sektorea bertan behera utzi. Azken batean, elikatu behar dugu eta baserritarron eginkizuna da gizartea elikatzea. Elikadura guztia kanpotik ekartzen bada edo besteen esku uzten bada, nire ustez, porrota da. Vía Campesinatik proposatzen dugu geuk erabakitzea zer ekoiztu, eta hori gure artean banatu. Honek beste ekonomia mota bat dakar, espekulaziotik kanpo dagoena. Proposamen sakona da”.

Euskal Herriko ohiko nekazaritza eredura itzultzea proposatzen da eta horren haritik, azken urteotan, Txorierrin zein beste eskualde batzuetan, gazteak filosofia honekin hasi dira lurra lantzen. Azokak antolatzen dituzte eta ahaleginetan dabiltza ekoizleen eta kontsumitzaileen arteko harremana sendotzeko. “Bitartekoak behar dira hau guztia praktikara eramateko, eta administrazioak badu zeresana horretan. Proposamen interesgarria da, baina gatxa”.

Egitaraua, herritar guztiei zabalik

Uztailak 17, astelehena

19:30-20:30: Gazteen asanbladako ondorioak eta gazteek nekazaritzan dituzten erronken, zailtasunen eta aukeren ikerketa aurkeztea.

20:30: Emakumeen gau-ekitaldi kulturala.

Uztailak 18, martitzena

19:30: Aurkezpena: Campaña de veneno. Alimentación que mata.

20:30: Desierto líquido. Arrantzari buruzko dokumentala.

Uztailak 19, eguaztena

19:30: Mahai-ingurua: Lenguas minorizadas.

21:30: Baserritarren eskubideen urraketaren inguruko ikerketa aurkeztea.

Uztailak 20, eguena

19:30: “Empoderamiento de mujeres en el campo” ikerketa aurkeztea.

20:30: “Feminismoaren erronkak munduan eta Euskal Herrian” ikerketa aurkeztea.

Uztailak 21, barikua

19:30: Bertsolariak: Etxahun Lekue, Jone Uria eta Xabi Paia.

20:00: Dantzaldia, Aiko taldearekin.

Uztailak 22, zapatua

19:30: Euskal dantzak, herri kirolak eta artzain-txakurren erakustaldia.

Uztailak 23, domeka

20:30: Kontzertuak: Bidaia, En Tol Sarmiento eta Siroka.

Uztailak 24, astelehena

20:00: Agur-afari musikatua.


Behatxuloa

Txirrinak jotzean behatxulotik begiratzeko esan izan digu beti gure amak, ez irekitzeko zulo horretan ageri den irudi formagabe hori ezezaguna bada. Ezagutzen ez dena beldurgarria dela oso goiz ikasten dugu, hitzez esan edo agindu gabe ere. Ezezagunek, kasurik onenean, guk erosterik ez dugun zerbait saldu nahi izaten digute, eta txarrenean, eskale datoz, guk ematerik ez dugun zerbait eskatzera. Beste aukerarik ez dago, antza; denak multzo bateko edo bestekoak dira eta guk asmatu egiten dugu behatxulotik begiratuta, haiei zer nahi duten galdetu gabe. Txikitatik ikasi dut hori, eta koldar eta doilor sentitzen nintzen, gure etxean bakarrik egiten zela uste izanda, apur bat, edo oso, lotsatuta ere bai. Gerora jakin dut langile-etxe askotan antzera jokatzen zela, eta kontraesan handia iruditzen zait, gure ondasun apurrak horren estu lotzen zituzten amek gero auzoko haur guztientzako ogia eramaten zutelako arratsaldeetan eskola-irteerara eta ogitartekoak egiten zituzten denontzat, etxekoa izan ala ez izan galdetu gabe. Bizitza kontraesanez beterik dagoela ikasteko modu asko dago.

Europak behatxulotik begiratuz kudeatu ahal izango du migrazio-politika hemendik aurrera. Ez da oraindik ziurra, baina litekeena da, horretarako bidea ireki baitu Giza Eskubideen Europako Auzitegiak Espainiak aurkeztutako helegitearen alde eginez. Joan den asteko erabakia da, eta ez dakit guztiz ohartzen ote garen jarrera-aldaketa horrek berekin dakarren guztiaz.

Orain arteko irizpidea aldatuta, giza eskubideak bermatzea zeregin duen auzitegiak ebatzi du Espainiak ez zituela N.D. eta N.T. gazteen eskubideak urratu 2014. urtean mugan bertan kanporatu zituenean. Mali eta Boli Kostatik zetozen, eta Melillako hesian bertan Guardia Zibilak eskuburdinak ipini eta Marokoko polizien esku utzi zituen. Ez zituzten identifikatu eta ez zieten abokatu edo itzultzailerik eskaini, Genevako Hitzarmenak eta gizatasunak agintzen dutenari muzin eginez. Inork ez zien galdetu zer izen zuten, zenbat urte zituzten, nondik zetozen edo norengandik ihesi. Estrasburgoko Auzitegiaren sententzia berriak ontzat eman du jokabide anker hori, eta areago dio hori guztia gertatu zela migratzaileek eurek hala erabaki zutelako: gazteek ez zituztelako arauzko bideak erabili Espainiara sartzeko, bide horiek erabiltzea edo ez erabiltzea hautu librea balitz bezala.

Beste hainbat bidegabekeriaren oihartzunak pizten dizkit sententziaren pasarte horrek, bortxatzaileari aurre egiteko orduan ustez indar nahikorik egiten ez duten emakumeena, kasurako.

Auzitegiak ontzat ematen du alegiazko mundu bat existitzen dela non pertsona batek asilo-eskaera aurkez dezakeen beren-beregi atondutako bulego baten eta eskaera horiek onartu eta aztertu egiten diren. Auzitegiak sinistu du, eta sinetsarazi nahi digu Afrika eta Europa arteko mugak pertsonen joan-etorria bideratzeko administrazio-postuak direla eta ez sarrera eragozteko lubakiak. Justiziak biktimak errudun bihur ditzakeela erakusteko modu asko daude, alajaina.

Behatxulotik begiratu eta geuk, europarrok, atea ireki edo ez deliberatuko dugu, apetaren edo gogoaren arabera. Etxe barruko epeltasunetik, zulotik begiratuta denak berdinak dira, gure mugetako hesietan larrua (ez hartu metafora gisa) uzten dutenak edo itsasoan noraezean datozen txalupak leporaino betetzen dituztenak. Berdin dio zein diren, nondik datozen eta zergatik. Multzo berean sailkatuko ditugu eta kanpoan utziko ditugu, hori bai, etxekoen artean ogia partitzen ari garelako, gure buruaz harro.


Sortzaileak eta lehen irakaslea omendu ditu Labiaga Ikastolak

Labiaga Ikastolak 40. urteurrena ospatuko du ikasturte honetan. Urte osoan kultur eta kirol ekitaldiak antolatzeko asmoa dute eta lehenbizikoa urriaren 4an egin zuten. Ikastolako sortzaileak izan ziren Josu Goia, Espe Aranibar, Bego Aranibar, Bixente Taberna, Antton Erkizia, German Goienetxe eta Ixa Ordoñez omendu zituzten, Aurreskua dantzatu eta oroigarri bana emanez. Modu berean, lehenbiziko irakaslea izan zen Berroetako Pili Gartxitorena zenari ere omenaldia egin zitzaion eta bere ordez, alargunak eta semeak hartu zuten oroigarria. Labiagaren 40. urteurreneko lehen ekitaldiari hasiera emateko, Ikastolaren egoitza izan diren eraikinak kalejira baten bidez lotu zituzten. Haur Hezkuntzako eta Lehen Hezkuntzako ikasleak hartzen dituen Eztegarako eraikinetik altxaferoa bota ondotik, Herriko Etxera joan ziren, gero Lagun Etxera eta azkenik, DBHko ikasleak hartzen dituen Altzateko ikastolara. Haurren jokoen ondotik omenaldia eskaini zitzaien sortzaileei eta lehenengo irakasleari. Ondotik, 350 lagun inguru bildu ziren Altzateko frontoian egindako bazkarian.


Enpresa jasaten ikasteko tutoriala

Cederna Garalurrek antolatu du martxoaren 6rako, 10:00etatik 12:00etara, Utzuganen.

Ekonomia jardunean egunero ari diren enpresariek, ekintzaileek eta autonomoek "estres profesionala" izan dezakete. Estres mota hori bi arrazoi nagusik sorrarazten dute: beldurrek eta erronkek. Halako egoerak bizi dituztenek "estres profesionala" ulertzeko hurbilpen teorikoa eginen da Cederna-Garalurrek antolatutako saioan.

Javi Urraren eta Dina Ramirezen bidez, "emozioak nola funtzionatzen duten ikasi, blokeoen jatorria ezagutu eta aldaketarako baliabideak" ikasteko bidea emanen dute, "beldurrak eta erronkak integratzen jakin eta gure bizitza pertsonala eta profesionala hobetzeko". Izena eman nahi duenak, 619 328 264 telefonora edo sakana.admon@cederna.es e-postara jo beharko du.


“Gaur egun beharrezkoa da irakurzaletasuna bultzatzea”

Ezkerretik hasita, Oiane Egiguren, Ana Galarraga, Itziar Iruretagoiena, Yoseb Peña eta Nekane Iribar. (A. Urbieta)

Labetik atera berri diren eskuorriekin, Literaturiaren gune estrategikoa den Garoa liburu dendan aurkeztu dute aurtengo egitaraua Oiane Egiguren, Itziar Iruretagoiena, Ana Galarraga, Yoseba Peña eta Nekane Iribarrek.

Udalaren izenean eskerrak ematen hasi du agerraldia Nekane Iribar zinegotziak, Euskal Letren Plaza Zarautzen izatearen garrantzia eta ohorea azpimarratuz. Oihana Leunda zarauztarra izan da aurtengo kartelaren egilea, eta Aingura izan da aurtengoan aukeratu duten ardatza. Ana Galarragak azaldu duenez, “aingurak eskaintzen duen metafora zabal horri modu ezberdinean heldu dio emanaldi bakoitzak”. Modelo Aretoko obrak direla eta, emanaldiak Antoniano aretoan izango dira, haurren ekitaldiak eta liburu azoka Musika plazan, eta jaialdiaren hirugarren hanka, liburu aurkezpenak, Garoa liburu dendan bertan izango dira.

Jaialdi hau gauzatu ahal izateko laguntza eskaintzen duten herritar guztiak ere izan ditu gogoan Galarragak, besteak beste, Arrano eta Txiki Polit tabernak.

Literattipia, etxeko txikienen txokoa

Aurtengo berrikuntza nagusiak umeen egitarauan kokatu dituzte. Iaz arte haurrei bideratutako ipuin kontaketak egiten ziren, baina aurtengoan Literattipia deitu dioten ekitaldi berri baten aldeko apustua egin dute, eta Itziar Iruretagoienak bi helburu nagusi azpimarratu ditu. “Batetik, Txiliku idazlea omendu nahi dugu haur literaturan izan duen ibilbideagatik, eta bestetik, kontsumotik haratago joanez, umeek euren etxeetatik ekarritako liburuekin elkar truke bat egingo dugu”. Urtero idazle ezberdin bat omentzeko asmoa dutela ere azaldu du Iruretagoienak. Imanol Urbietaren abestiekin girotuko dutela Literattipia, eta amaitzeko, kalejira bat eginto dute.

“Badakigu umeek gero eta estimulo gehiago dauzkatela, makinatxo gehiago, jolas gehiago… Gaur egun ume asko liburutara gerturatzea ez da batere erraza, eta euskal liburuetara are gutxiago. Tarte bat eskaini nahi diogu horri, irakurzaletasuna bultzatzea garrantzitsua eta beharrezkoa dela iruditzen baitzaigu.”

Azkenik, Yoseba Peñak azaldu du aurtengoan umeen gaiari heldu badiete ere, datorren urterako erronka gazteak erakartzea izango dela.


Artur Masek uko egin dio Kataluniako Parlamentuko diputatu izateari

Kataluniako presidente kargua Carles Puigdemontek hartu eta biharamunean iritsi da Masen erabakia.

Artur Mas Generalitateko presidente ohiak Kataluniako Parlamentuko diputatu izateari uko egin dio eta parlamentari akta entregatu du.

Kataluniako presidente kargua Carles Puigdemontek hartu eta biharamunean iritsi da Masen erabakia.

Diputatu akta entregatuta, Masek forupekoa izateari utzi dio. Alabaina, oso litekeena da 2014ko azaroaren 9an egindako galdeketagatik Kataluniako Justizia Auzitegi Nagusiak hasitako prozesu judizialak aurrera jarraitzea; izan ere, kasu horretan inputatuta dagoen Irene Rigau Hezkuntza kontseilari ohiak parlamentari izaten jarraitzen du.

Dagoeneko kargu publikoa ez denez, Masek, hala nahi badu, Generalitateko presidente ohiei dagokien ordainsaria jaso dezake: presidente izateagatik jasotzen zuen soldataren % 80, hain zuzen ere. Ordainsari hori gutxienez legegintzaldi baterako izango litzateke eta gehienez presidente izan den urteen erdirako.

Generalitateko presidente ohien araudiaren arabera, ordainsari hori ez da bateragarria kargu publiko edo pribatuekin, ezta enpresa publiko edo pribatuetako administrazio kontseiluetan parte hartzearekin.

Presidente izan denez, Masek eskubidea izango du bulego bat izateko, aurrekontu batekin eta langileekin.

CDCren eraberritzea

Masek joan den larunbatean iragarri zuen presidente izateko hautagaitza erretiratzea erabaki zuela, Junts Pel Siren eta CUPen arteko akordioa ahalbidetzeko asmoz. Baina orduan ez zuen argitu etorkizunean izango zuen ardura, ezta diputatu izateari uko egingo zion ala ez.

Aitzitik, Kataluniako Gobernu berriari eta Parlamentuari prozesu soberanistan laguntzeko asmoa adierazi zuen eta politikagintza utziko ez zuela azpimarratu zuen.

Agerraldi hartan, CDC eraberritzeko ahalegin guztiak egingo zituela jakinarazi zuen. Mas 2012tik da CDCren presidentea.

Bestalde, Fabian Mohedanok hartu du Kataluniako Parlamentuan Artur Masek utzitako eserlekua. PSCko buruzagi ohiak Alderdi Sozialista utzi zuen, prozesu soberanistaren alde lan egiteko eta Junts Pel Siren Bartzalonako zerrendan Masen ondorengoa izan zen irailaren 27ko hauteskundeetan.


Elomendi: Egiarretak eta Zalduak lidergoari eusten diote

Elomendiko Futbol Txapelketa. 2. Faseko 13. Jardunaldia. A multzoa: Apolo 3 – Egiarreta 2. B multzoa: Zaldua 3 – Basati 1

Elomendiko Futbol Txapelketan parte hartzen duten talde sakandarrek lider jarraitzen dute. Elomendiko txapelketako 2. Faseko 13. Jardunaldian, A multzoan Apolo taldearen kontra 3-2 galdu zuen Egiarretak, baina Arakilgo taldeak lider jarraitzen du (31 puntu), Unzitiri 6 puntu aterata. Igandean hain zuzen ere Unziti bigarrenaren kontra jokatuko du Egiarreta liderrak, Paternainen, 16:00etan.

B multzoan, aldiz, Etxarrengo Zalduak 3-1 hartu zuen menpean Basati. Horrela, lider jarraitzen du Zalduak (26 puntu), Izalsari 4 puntu aterata. Asteburuan sailkapenean 6.a den Elomendi izango du aurkari Zalduak, igandean, Elomendin, 16:00etan.


Odol emaileei omenaldia

Odola 25 aldiz emanda, bizitza bat salba daiteke, eta beste hainbeste lagundu. 50 emanaldirekin, lau bizitza eta neurri berean babesa eman gehiagori. Belauneko edo mokorreko ebakuntza sinple bat egiteko lau poltsa odol behar dira. Pentsa egunero zenbat operazio egiten diren.

Odola emateak zenbateko garrantzia duen erakusten duten datuak dira horiek. Pasa den urriaren 26an ezagutarazi zituzten alorreko adituek, Izaskunen, 25, 40 edota 50 aldiz odola eman zutenak omentzeko Oria Beheko Ordezkaritzek antolatu zuten urteroko ekitaldian. Bertan ziren, zenbait urnietar ere. Odola 25 aldiz emateagatik honako herritarrak omendu zituzten: Juan Mari Esnaola, Mikel Goenaga, Izaskun Miner, Mertxe Olazabal, Jose Miguel Ruiz eta Joseba Unanue. 40 emanaldirengatik: Koro Gorrotxategi. Eta odola 50 aldiz emateagatik: Juan Antonio Vivanco eta Carmelo Dominguez herritarrak.

Intsignia, diploma eta trofeo banaketa eguna, giro ederrean bizi izan zuten. Egun hartan odola emateak zer nolako garrantzia duen azpimarratu zen. Urtean zehar, odol emaileek eta elkarteek aldarrikatu bezala. “Animatzeko, behar handia dago eta”, gogorarazi du Koro Gorrotxategi urnietarrak. Beste herritarrekin batera omendu zuten. 30 urte bete ondotik jada 42 aldiz eman du odola. Denbora tarte honetan guztian zehar, kontzientziatze mailak gora asko egin duela aipatzen du, eta adin aldetik behera egin du emailearen profilak. “Jende gazte asko ari da animatzen. Baina gehiagok parte hartzea eskatzen dut. Lau hilabetetik behin poltsa bat ematea ez da hain gogorra”, gaineratu du. Eta etorkizunean ere beharko denez, gazteen borondatean dago aurrera begira beharko den odol kopurua ziurtatua egotea.

Norberak izan ditzakeen beldurrak gainditzera deitzen dute, odol emailea erabat kontrolatua egoten baita. Osasun proba bat gainditu behar da lehenbizi, gero odola eman ahal izateko.

61 ALDIZ

Urnietako omenduen artean, Carmelo Dominguez dago, jada 52 aldiz eman baitu odola. Pozik Izaskungo ekitaldiarekin, jendeak izan ditzakeen beldurrak uxatzea eskatzen du eta horretarako, bere esanetan, “informazio gehiago egotea beharrezkoa da, bereziki gazteei zuzendua”. Odola ematera joan daitezen. Izaskungo ekitaldira lagundu zuen bere emazteak, Santiagak. 61 aldiz eman du odola berak. Argi dio: “Odola gurea baino gehiago ez dago”. Ezin da fabrikatu eta alor honetan jarduten dutenek dioten bezala, inor ez gaude odolaren beharra izateko salbu. Nahi duenak, Urnietan bertan tarteka anbulategian antolatzen diren emate saioetan parte har dezake.


San Joan su-festa herrikoia izango da aurten Lazkaon

LAZKAO // Edozein herritarrek parte hartu ahalko du ekainaren 23ko San Joan suko dantzetan. Oin-Arinek tea Musika Eskolak 15 urtetik gorako guztiei ireki die izen-emate aukera, parte-hartze herrikoia eskatuz. Aurrez jakinarazi behar zaie.


Hasi da atzera kontaketa

Puntu bakarra falta zaio Tolosa Eskubaloiari ligako txapeldun izan eta igoera faserako sailkatzeko. Larunbatean erraz gailendu zitzaion Erromori: 33-19.

Bost egun falta dira larunbateko neurketarako. Lau dira hirugarren sailkatuari ateratzen dizkion puntuak, eta hiru bigarrenarekiko dituenak. Bi dira orain arteko jokatutako 28 partidetatik galdu dituenak. Eta oharkabean martxan da atzera kontaketa.

Bat. Puntu bakarra behar du Tolosa Eskubaloiak txapeldun izateko. Historikoa litzatekeen zerbait.

Aurkarien emaitzen zain ziren tolosarrak, asteburu honetan bertan txapeldun izango ote ziren ala ez jakiteko. Ez zuten hutsik egin. Datorren astean, ordea, inorri begiratu gabe, bere eskuetan du liga. Bi jardunaldiren faltan, berdinketa bat nahikoa du txapeldun izateko.

Larunbatean erraz irabazi zion maila eusteko borrokan dabilen Erromori. Hasieran bizkaitarrak izan ziren nagusi, baina 8-8ko berdinketatik, erabat menperatu zuen norgehiagoka Alex Noguesen taldeak. Atsedenaldian 19-12koa zen markagailua. Bigarrenean nagusitasun hori mantendu besterik ez zen egin, 33-19koarekin amaitzeko.

Iñigo Arratibel izan zen golegilerik onena, zazpi sartuta. Atean ere bikain ibili ziren Aitor Ibarguren eta Jon Baena. Garaipenak, ordea, utzi zuen alde txarra: Aitor Aranbururen lesioa. Froga gehiagoren faltan, badirudi belauneko lotailuak bihurritu dituela.

Atzera kontaketa hori amaitzeko lehen aukera larunbatean izango du. Atarrabian jokatuko du Beti-Onak taldearen aurka, 16:30ean.

Garaipenarekin amaitu du denboraldia

Denboraldiko azken jardunaldia jokatu zuen bigarren taldeak. 29-25 irabazi zuten Eskolapioen aurka. Hasiera hasieratik izan ziren aurretik. Atsedenaldian 14-11koa zen markagailua, eta ez zen askorik mugitu bigarrenean. 29-25 amaitu zen partida.

Jon Iraolaren taldeak, honenbestez, hamaikagarren amaitu du, bigarren nazional mailan jokatu duen lehen urtean. Harro egoteko moduko emaitza.


Ibilgailu astunentzako arkupe sistemarako foru arauaren proposamena aurkeztu dute

Gipuzkoako Diputazioak iragarri duenez, hamabost bidaia baino gehiago egiten dituztenek %13ko beherapenak izango dituzte.

Larraitz Ugarte Gipuzkoako Bide Azpiegituretako diputatuak "erantzukizunez jokatzeko" eskatu die alderdi politikoei, eta arkupe sistema batzar nagusiek onartzea "derrigorrezkoa" dela esan du gaur eguerdian Donostian. Ibilgailu astunentzako arkupe sistemaren foru arau proposamena aurkeztu dute.

Joseba Altube Bide Azpiegituretako zuzendariak azaldu duenez, Europako tendentziak ikusten aritu dira eta aditu lan talde handiak parte hartu du prozesuan. "Kontrastatu daitekeen bidea kobratuko zaie ibilgailuei, zehatz mehatz, ez gehiago. Gainera, Irungo bidesariarekin lotuta egongo da sistema". Ordaintzen ez duten ibilgailuek isunak jasoko dituzte.

Gehien kutsatzen duten ibilgailu astunek %20ko gainkarga izango dute. Hamabost bidaia baino gehiago egingo dituztenek, berriz, %13ko beherapenak izateko aukera izango dute. N-1, A-15, GI-632 eta N-121 errepideetan jarri nahi dituzten hamalau bidesarietan, tarifak 17 zentimotatik hamar euro bitartekoak izango dira.

Ugartek onartu du "logikoa" dela garraiolariak arkupe sistema berriaren aurka egotea. "Aldundiaren ustez, beste erakunde batzuen politiketatik etorriko da garraiolarien sektorearen konponbidea". Irailean Espainiako Gobernuko ordezkariekin bilera bat egingo dute gaiaz.

EAJ gogor kritikatu du diputazioko bozeramaileak, jeltzaleek atzo eman zuten prentsaurrekoaren harira. "Arriskua dago erridikulua egiteko. Auzo lotsa sentitu nuen. Ardura gabezia erakutsi du EAJk". Ugartek gogorarazi du Bidegik 2015ean zorra ordaintzeko "arazo serioa" izango duela, neurriak ez badira hartzen eta sarrerak ez badira gehitzen. Bizkaiko Diputazioak urtero errepideen zorra ordaintzeko 40 milioi euro ematen dituela nabarmendu du.

PPk, bestalde, ekimen bat aurkeztu du Bizkaiko Batzar Nagusietan, Gipuzkoako foru aldundiaren bidesari sistemaren "diskriminazioa" baztertzeko. "Erridikulua da jarri nahi duten bidesari sistema", esan du Esther Martinez PPko batzarkideak.

Hiru sindikatua, berriz, hurrengo asteetan mobilizazioen plan bat adosten saiatuko da ahalik eta eragile gehienekin, Gipuzkoako Diputazioak bidesarien egitasmoa ”behin betiko erretiratzeko”. Gipuzkoako Foru Aldundiak ”erabaki arduragabea” hartu duela eta ”abusuzko tarifak zehazten” dituela salatu du euskal garraiolari autonomoen sindikatuak.


Aldizkariaren aurrerapena: Ane Agirre Tabakalerako Praktika Garaikideen arduraduna

Urriaren hasieran banatuko du Uztarriak herri aldizkariaren hilabete horretako zenbakia. Bertan Ane Agirre Tabakalerako Praktika Garaikideen arduradunari elkarrizketa argitaratuko du Uztarriak. Joan den irailaren 11n zabaldu zituen ateak Donostiako Kultura Garaikidearen Nazioarteko Zentroak, eta Agirre buru-belarri dabil proiektuan. Hemen, aurrerapen bideoa.


Itsasondoko haur eskolan ateak irekita, gaur

Itsasondoko haur eskolaren zerbitzua eta azpiegiturak ikusi nahi dituenarentzat informazioa emateko jardunaldia antolatu dute, gaurko. 0 urtetik 2ra bitarteko umeen gurasoak 17:15ean joan daitezke haur eskolara.


120 lagun Urruzuno bailaran barrena

Beste behin ere hernaniarrek ez diote huts egin Mendiriz Mendi Elkarteak, Aranzadi Zientzia Elkarteak eta Hernaniko Udalak urtero antolatzen duten Hernani ezagutuz ibilbide gidatuari. Hernaniko ibilbide-sarearen barruan osatzen ari diren ibilbideak herritarrei ezagutzera eman nahian, urtero bide berri bat aurkezten zaie ekitaldira gerturatzen diren mendizaleei.

Aurtengoan Hernaniko Urruzuno bailara ezezagunean barrena ibili dira Hernaniko natura, kultura eta historia ondarea ezagutuz. Txuso Gomez historialariaren eta Iñaki Sanz-Azkue biologoaren azalpenez lagunduta egin zuten ibilbidea igandean. Pago mugarratu, baso misto, zilegien mugarri, ikazkinen txondor eta beste hainbat gune interesgarrietatik pasa ziren.

Urtarrilean gaztetxoen ibilbidea egin zuten eta 100dik gora neska-mutilek hartu zuten parte.

Gustora arrakastarekin

Mendiriz Mendi eta Aranzadi Zientzia Elkarteko antolatzaileak oso gustora agertu dira Hernani ezagutuz egitasmoa izaten ari den arrakastarekin eta eskerrak eman nahi dizkiete ibilbidera joan ziren herritar guztiei. Era berean, adierazi dute, jendearen erantzunak garbi utzi duela beste behin ere herritarrek Hernaniko inguruko ondarea ezagutzeko duten gogoa eta espero dute aurtengo ekitaldia azken bultzada izatea Hernaniko ibilbide-sarea guztiz osatu eta publiko egiteko, «herritar askoren eskakizunei erantzunez».